Ambil Dos Penggalak Sebagai Kesiapsiagaan Sambut Aidilfitri

KUALA LUMPUR: Orang ramai disaran segera mendapatkan dos penggalak vaksin COVID-19 sebagai perlindungan diri dan keluarga.

Ketua Pengarah Kesihatan, Tan Sri Dr Noor Hisham Abdullah berkata, langkah tersebut sebagai satu daripada usaha bagi umat Islam menyambut Hari Raya pada Mei ini.

“Sila dapatkan dos penggalak vaksin COVID-19 untuk perlindungan diri dan keluarga.

“Ia sebagai satu usaha bersama kesiapsiagaan menyambut Hari Raya nanti, InsyaAllah,” menerusi ciapannya di Twitter.

Pelaksanaan Program Imunisasi COVID-19 Kebangsaan (PICK) sejak 24 Februari tahun lalu, menyaksikan Malaysia memberi kelulusan bersyarat bagi penggunaan ketika bencana membabitkan tiga jenis vaksin, iaitu Pfizer, Sinovac dan AstraZeneca.

Mesyuarat Pihak Berkuasa Kawalan Dadah (PBKD) pada 15 Jun tahun lalu pula memperuntukkan kelulusan sama kepada CanSino dan Johnson & Johnson (J&J), masing-masing jenis satu dos suntikan lengkap.

Vaksin J&J yang mendapat ‘lampu hijau’ pada 15 Jun lalu diperoleh kerajaan melalui pelan peruntukan vaksin COVID-19 global, COVAX dan berdasarkan kelulusan penggunaan kecemasan oleh Pertubuhan Kesihatan Sedunia (WHO).

Secara perbandingan, vaksin J&J atau Janssen yang diluluskan baru-baru ini adalah menerusi perolehan daripada pengilang di Belgium.

Pada masa sama, Noor Hisham memaklumkan setiap vaksin mempunyai kesan sampingan seperti kesakitan otot, demam atau sakit kepala.

Namun, keadaan tersebut bukanlah satu petanda yang buruk.

“Sedikit ketidakselesaan untuk hasil yang lebih baik, InsyaAllah,” katanya.

Kementerian Kesihatan (KKM) melaporkan 19 kes kematian akibat COVID-19 sehingga 7.48 pagi tadi dengan menjadikan jumlah keseluruhan kematian berpunca daripada pandemik itu meningkat kepada 31,781 orang.

Daripada jumlah itu, 31.6 peratus atau enam pesakit meninggal dunia sebelum dibawa ke hospital. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Najib, Rosmah Menghadap Polis Esok

Polis dijangka mengambil keterangan daripada bekas perdana menteri, Najib Razak, dan isterinya Rosmah Mansor, pagi esok.

Pasangan berprofil tinggi dan sedang dibicarakan atas tuduhan rasuah itu perlu direkodkan kenyataan mereka berhubung siasatan yang dijalankan ke atas beberapa klip rakaman audio didedahkan Suruhanjaya Pencegahan Rasuah Malaysia (SPRM) baru-baru ini.

Ketua Penolong Pengarah Bahagian Pendakwaan dan Undang-undang di Jabatan Siasatan Jenayah Bukit Aman, Mior Faridalathrash Wahid, mengesahkan hal itu kepada Malaysiakini hari ini.

“Polis akan akan mengambil keterangan daripada Najib dan Rosmah pagi esok,” katanya ringkas.Iklan

Sebelum ini polis sudah merakam keterangan daripada 12 individu bagi membantu siasatan berhubung rakaman audio yang didakwa menunjukkan berlaku konspirasi jenayah peringkat tinggi.

Antara mereka ialah Ahli Parlimen Baling, Abdul Azeez Abdul Rahim; bekas setiausaha sulit Najib, Shukry Mohd Salleh; dan bekas pegawai khasnya, Amhari Efendi Nazaruddin.

Pada 8 Jan lalu SPRM mendedahkan rakaman audio mengandungi perbualan beberapa individu yang antara lain membayangkan berlaku kebocoran maklumat dari Jabatan Peguam Negara kepada Najib berkaitan siasatan skandal 1MDB dan SRC International Sdn Bhd.

Selain Najib, perbualan itu dipercayai turut membabitkan bekas ketua pesuruhjaya SPRM sendiri, Dzulkifli Ahmad, yang ketika itu bertugas di Jabatan Peguam Negara. – MalaysiaKini


Polis Gempur 22 Sarang Dadah Di Kota Kinabalu

KOTA KINABALU: Pasukan polis Bahagian Siasatan Jenayah Narkotik (BSJN) Ibu Pejabat Polis Daerah (IPD) Kota Kinabalu menggempur 22 sarang dadah di sekitar daerah ini menerusi Op Sarang Khas yang dilaksanakan semalam.

Operasi bermula pukul 12 tengah malam itu berjaya menahan 44 individu atas pelbagai kesalahan penyalahgunaan dadah dan turut merampas 13.53 gram dadah jenis syabu.

Ketua Polis Daerah Kota Kinabalu, Asisten Komisioner Habibi Majinji berkata, satu operasi besar-besaran dilancarkan untuk membanteras aktiviti pengedaran dan penyalahgunaan dadah di daerah ini.

Katanya, Op Sarang yang berakhir pukul 5 petang semalam berjaya memeriksa di kawasan hotspot penempatan setinggan atas air dan kawasan penempatan pendatang asing tanpa izin (PATI).

“Sebanyak 22 serbuan dijalankan di kawasan yang dikenal pasti menjalankan aktiviti pengedaran dan penyalahgunaan dadah dan sepanjang operasi, seramai 105 individu diperiksa dan seramai 44 daripadanyua ditahan,” katanya dalam satu kenyataan media, di sini, hari ini.

“44 individu berusia antara 19 hingga 55 tahun itu ditahan selepas didapati terbabit dalam kes pengedaran dan memiliki dadah serta ujian urin positif dadah,” katanya dalam satu kenyataan media, di sini, hari ini.

Katanya lagi, semua individu ditahan mengikut kesalahan masing-masing iaitu dibawah Seksyen 39A(1), Seksyen 12(2) dan Seksyen 15(1)(a) Akta Dadah Berbahaya 1952.

“Keseluruhan rampasan dadah dalam tempoh ini juga adalah sebanyak 13.53 gram syabu yang dianggarkan bernilai RM1,353 berdasarkan harga dadah semasa,” katanya.

Habibi dalam pada itu turut memaklumkan operasi itu dijalankan serentak di seluruh negeri bagi mengesan dan mengekang segala aktiviti pengedaran, penyeludupan dan penyalahgunaan dadah.

“Bagaimanapun, kerjasama daripada orang awam juga diperlukan dengan menyalurkan maklumat kepada pihak polis di talian 088-529220 atau laman rasmi Facebook Polis Daerah Kota Kinabalu untuk diambil tindakan segera,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bergambar Ramai-Ramai Sebelum Padam

Sekumpulan bomba dikecam orang awam kerana mengambil gambar beramai-ramai di hadapan rumah yang sedang marak terbakar.

Difahamkan, gambar berkenaan diambil sebagai kenangan kerana ketua batalion berkenaan akan bersara.

Daily Mail melaporkan, Komisioner Bomba Detroit, Eric Jones berkata, terdapat banyak cara untuk meraikan persaraan namun, mengambil gambar di hadapan bangunan sedang dijilat api bukanlah satu daripadanya.

Kediaman berkenaan dan unit berhampirannya tidak berpenghuni ketika kejadian kebakaran itu berlaku.

Jones berkata, pihaknya akan menyiasat mengenai kejadian berkenaan berdasarkan bukti yang ada.

“Jika gambar berkenaan sah, maka tindakan disiplin akan diambil,” katanya.

Jones turut menyifatkan gambar berkenaan sebagai ‘tidak wajar dan tidak profesional.’

“Sebanyak 99 peratus lelaki dan wanita yang berada di lokasi seumpama itu tahu apa yang perlu dibuat.

“Disebalik setiap kebakaran pasti ada keluarga atau pemilik kediaman yang sedih dan kecewa,” katanya.

Malah, terdapat komen daripada pengguna Facebook menyatakan: “Saya harap ia adalah kebakaran yang dirancang. Saya tidak mahu memikirkan bahawa terdapat anggota bomba tergamak bergambar ketika sebuah rumah benar-benar terbakar.”

Melalui gambar yang disiarkan keesokannya, kediaman berkenaan ternyata musnah dijilat api. – Agensi


Bengang Dengar Bunyi Bising, Bapa Pukul Kepala 2 Anaknya Dengan Batu Bata Sehingga Mati

Seorang bapa tergamak memukul dua anaknya yang masing-masing berusia dua dan lima tahun sehingga mati kerana tidak tahan dengan bunyi bising dari dua beradik itu yang sedang bermain.

Kejadian itu berlaku di perkampungan Banethu, Sant Kabir Nagar, India pada malam Ahad lalu.

Peristiwa itu membuatkan ramai penduduk berduka dan tidak menyambut perayaan Aidilfitri pada Isnin. Suspek telah ditahan dan mayat kedua-dua mangsa telah dihantar ke pusat perubatan untuk dibedah siasat.

Menurut jurucakap polis, suspek yang dikenali sebagai Zainul Abdeen, 35, telah bercerai dengan isterinya, Shahida, setahun lalu. Dua anak perempuannya, Mosiba, 5, dan Alsiba, 2, tinggal bersama Zainul.

“Pada malam Ahad, dua beradik itu bermain di dalam rumah dan menimbulkan bunyi bising membuatkan bapa mereka bengang.

“Zainul kemudian mengambil batu bata lalu memukul kepala dua anaknya sehingga mati.

“Polis tiba di rumah suspek selepas dimaklumkan oleh penduduk dan Zainul ditahan untuk siasatan,” kata jurucakap polis itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sedia Pertimbang BPN 2.0

KUALA LUMPUR: Kerajaan bersedia mempertimbangkan permintaan untuk melaksanakan Bantuan Prihatin Nasional 2.0, bergantung kepada kedudukan kewangan.

Timbalan Menteri Kewangan II Mohd Shahar Abdullah berkata, kerajaan harus melihat keadaan kewangan semasa bagi tujuan itu.

“Jika kerajaan berpandangan ada keperluan untuk dilaksanakan pada masa depan, InsyaAllah kita akan laksanakan,” katanya ketika menjawab soalan Datuk Seri Ahmad Maslan (BN-Pontian).

Dalam soalan lain, Mohd Shahar berkata, masalah senarai nama Orang Kurang Upaya yang menerima bantuan Penjana akan selesai dengan insiatif pemetaan nama oleh agensi kerajaan.

Menurutnya, ketika ini Unit Perancang Ekonomi dan Jabatan Kebajikan Masyarakat (JKM) sedang mengenal pasti mereka yang benar-benar layak mendapatkan bantuan berkenaan.

Katanya kerajaan memperuntukkan RM110 juta bantuan dan daripada jumlah itu RM55.71 juta bayaran sudah dibuat untuk OKU, RM2.88 juta kepada ibu tunggal dan RM540,000 kepada khidmat bantu di rumah.

Berhubung soalan asal Wong Shu Qi (PH-Kluang) berkaitan jumlah pemohon yang berjaya menebus e-Tunai sehingga Jun tahun ini beliau berkata, kerajaan berjaya mempromosi kepada 9.9 juta pengguna berbanding 7.41 juta ketika pemerintahan Pakatan Harapan.

“Kita tidak perlu risau mengenai privasi kerana semasa permohonan terma dan syarat tetap sama, cuma kali ini kita letakkan syarat tambahan iaitu mereka perlu menggunakan aplikasi My Sejahtera.

“Semua data peribadi tertakluk kepada Akta Perlindungan Data Peribadi (PDPA),” katanya.- HMetro


Tolak Politik Wang, Kata Shafie Apdal

TAWAU: Presiden Parti Warisan Sabah (Warisan) Datuk Seri Mohd Shafie Apdal mengajak pengundi Sabah menghentikan kuasa politik wang pada Pilihan Raya Negeri (PRN) Sabah ke-16 ini.

Mohd Shafie berkata pilihan raya adalah platform untuk rakyat menentukan kerajaan dipilih dengan menggunakan hak mengundi dan membuang budaya politik wang.

“Pengundi tidak akan kaya dengan duit diberi RM200 atau RM300, tidak mampu beli kereta, tidak cukup bina banglo, pengundi ada maruah dan penentu masa depan anak-anak Sabah,” katanya pada majlis bersama calon-calon Warisan bertemu rakyat di sini hari ini.

Menurutnya, undi adalah hak rakyat dan undi tidak seharusnya dijual.

“Undi kamu punya, tangan kamu yang mengundi, jangan jual undi,” katanya.

Menurut Mohd Shafie, PRN ini cukup penting untuk rakyat menentukan masa depan Sabah.

Pada PRN ini, Mohd Shafie menghadapi pertandingan lima penjuru dalam mempertahankan kerusi DUN Senallang.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pegawai Polis Maut Kemalangan Di Likas

KOTA KINABALU: Seorang pegawai polis berpangkat Deputi Superintendan (DSP) maut apabila kereta dipandunya melawan arus lalu bertembung dengan kenderaan pacuan empat roda di Jalan Tun Fuad Stephen, berhadapan Taman Awam Teluk Likas, di sini awal pagi tadi.

Dalam kejadian jam 3.45 pagi itu, Samuel Anny @ Enih, 46, dari Briged Sabah Pasukan Gerakan Am (PGA) di Kinarut, meninggal dunia di lokasi kemalangan.

Pemandu kenderaan pacuan empat roda jenis Ford Ranger iaitu seorang lelaki berusia 19 tahun hanya cedera ringan di bahagian mulut.

Ketua Polis Daerah Kota Kinabalu, Asisten Komisioner Habibi Majinji berkata, siasatan awal mendapati kereta jenis Perodua Myvi dipandu mangsa yang melawan arus dari arah pusat bandar raya lalu bertembung dengan kenderaan Ford Ranger yang datang dari arah Teluk Likas.

“Akibat pertembungan itu mangsa tersepit di tempat duduk pemandu sebelum dikeluarkan oleh anggota bomba.

“Mangsa disahkan meninggal dunia di tempat kejadian oleh doktor dari Hospital Likas manakala pemandu Ford Ranger hanya cedera ringan dan dibawa ke Hospital Queen Elizabeth I (HQE I) untuk rawatan lanjut,” katanya ketika dihubungi, hari ini.

Habibi berkata, mayat mangsa dihantar ke Jabatan Perubatan Forensik HQE I untuk bedah siasat.

“Siasatan lanjut masih diteruskan dan kes disiasat mengikut Seksyen 41(1) Akta Pengangkutan Jalan (APJ) 1987,” katanya. –


Tukang Masak Edar Dadah Dicekup Di Kampung Air

KOTA KINABALU: Tukan masak ditahan bersama pelbagai dadah dianggarkan bernilai RM42,500 di tepi jalan kawasan Kampung Air, Kota Kinabalu Jumaat lalu.

Lelaki berusia 24 tahun dari Sarawak itu, ditahan 12 tengah malam dipercayai cuba mengedar dadah di kawasan berkenaan.

Timbalan Pesuruhjaya Polis Sabah, Datuk Zaini Jass berkata, sebelum ditahan, suspek dilihat dalam keadaan mencurigakan di kawasan berkenaan dengan memegang satu plastik hitam besar.

Katanya, sebaik diperiksa, bungkusan yang dibawa suspek berisi puluhan bungkusan produk kopi segera pracampur 3 dalam 1 dan pelbagai label bungkusan minuman segera lain.

“Hasil pemeriksaan lanjut, polis menemui serbuk dadah berbahaya 1,746 gram bersama dadah jenis ketamin 103.4 gram.

“Selain itu, polis turut menemui 300 pil berbentuk Beruang dan Obor-Obor 97 gram dipercayai dadah jenis ekstasi daripada suspek,” katanya pada sidang media di Ibu Pejabat Kontinjen (IPK) Sabah hari ini.

Zaini berkata, suspek mengaku memperoleh bekalan dadah itu daripada lelaki tempatan di Miri sebelum membawa masuk melalui perkhidmatan udara.

Katanya, kes disiasat mengikut Seksyen 39B ADB 1952 yang membawa hukuman mati mandatori jika sabit kesalahan.

Sementara itu, Zaini memberitahu hasil ujian saringan air kencing yang dijalankan terhadap suspek positif methamphetamine, amphetamine, ketamin dan benzo.

Katanya, suspek kini ditahan reman sehingga Khamis ini untuk membantu siasatan termasuk mengesan pembekal kepada semua dadah berkenaan.


Tiada Pemotongan Bekalan Elektrik Sehingga Mac 2021 : SESB

KOTA KINABALU: Sabah Electricity Sdn Bhd (SESB) tidak akan melaksanakan pemotongan bekalan elektrik kepada pengguna kategori kediaman sehingga Mac 2021.

Bagaimanapun kelonggaran ini hanya diberikan kepada pengguna kategori kediaman yang mempunyai tunggakan bil elektrik kurang daripada enam bulan.

Ketua Pegawai Eksekutif SESB, Datuk Ir. Abdul Nasser Abdul Wahid berkata demikian ketika mengulas kenyataan akhbar yang dikeluarkan oleh Menteri Tenaga dan Sumber Asli, Dato’ Dr. Shamsul Anuar Haji Nasarah pada Isnin.

Dalam kenyataan akhbar tersebut, Dr. Shamsul Anuar berkata mengambil kira keperluan untuk meneruskan usaha membantu rakyat dalam suasana ekonomi yang mencabar berikutan impak berpanjangan pandemik COVID-19 ini maka kerajaan dengan kerjasama Tenaga Nasional Berhad (TNB) dan SESB telah bersetuju supaya tiada pemotongan bekalan elektrik dilaksanakan ke atas premis pengguna domestik yang mempunyai tunggakan kurang daripada 6 bulan sepanjang tempoh 1 Januari hingga 31 Mac 2021.

Ir. Abdul Nasser berkata mereka akan diberikan kemudahan untuk membuat pembayaran secara ansuran bermula pada Januari 2021.

“Tawaran ini kita berikan hanya kepada pengguna kategori kediaman yang layak dan mereka perlu hadir ke pejabat SESB untuk bertemu dengan pegawai SESB dan berbincang kaedah terbaik untuk mereka jelaskan tunggakan bil elektrik mereka,” katanya.

Manakala itu, pengguna yang mempunyai tunggakan bil elektrik melebihi enam bulan akan diberikan notis pemakluman pemotongan bekalan.

Notis pemotongan bekalan ke atas pengguna kategori kediaman yang mempunyai bil tertunggak melebihi enam bulan akan dikeluarkan oleh SESB dalam masa terdekat ini di mana pengguna akan diberikan tempoh selama tujuh  hari bekerja untuk memastikan tunggakan bayaran bil elektrik mereka dapat dijelaskan terlebih dahulu.

“Mereka yang menerima notis makluman pemotongan bekalan tetapi tidak mampu untuk menjelaskan tunggakan tersebut, adalah dikehendaki untuk membuat pembayaran segera ke atas nilai tunggakan yang melebihi enam bulan tersebut terlebih dahulu.

Sebagai contoh, pengguna dengan bil tertunggak selama sembilan bulan perlu menjelaskan tunggakan tiga bulan terlebih dahulu dan berbincang dengan pegawai SESB untuk kaedah pembayaran baki tunggakan enam lagi bagi mengelakkan bekalan dipotong,” jelas Ir. Abdul Nasser.

Justeru itu, beliau menggesa pengguna untuk mengambil tindakan yang sewajarnya bagi memastikan tunggakan bil elektrik dijelaskan segera bagi mengelakkan pemotongan bekalan ke premis mereka.

“SESB faham sememangnya ada pengguna yang terkesan dengan PKPB yang sedang ndikuatkuasakan sekarang ini, justeru itu, SESB akan memberikan ruang kepada mereka yang mempunyai tunggakan bil elektrik berbincang dengan pihak SESB bagi mencari jalan penyelesaian yang baik,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Logo Warisan Di Bulatan PPNS Dirosakkan Guna Kayu Besbal

KOTA KINABALU: Replika Logo Parti Warisan Sabah (Warisan) yang dipasang di bulatan Jalan PPNS 1 dipecahkan individu tidak bertanggungjawab kira-kira pukul 1.15 pagi tadi.

Perbuatan tersebut disedari pengawal di bangunan Pusat Pentadbiran Negeri Sabah (PPNS) yang cuba mengejar suspek, namun gagal.

Perbuatan suspek yang menggunakan jaket berwarna hitam dan menaiki motokar berwarna putih bagaimanapun berjaya dirakam oleh pengawal berkenaan.

Turut ditemukan ialah serpihan kayu pemukul besbol yang dipercayai digunakan oleh suspek.

Logo berkenaan dipasang penyokong Warisan Sabtu lalu selepas hari penamaan calon Pilihan Raya Negeri (PRN) Sabah sebagai salah satu cara memeriahkan kempen.

Sementara itu, Ketua Polis Daerah Kota Kinabalu, Asisten Komisioner Habibi Majinji ketika dihubungi berkata, pihaknya masih belum menerima laporan tentang kejadian tersebut. – BorneoToday


Ahli Parlimen Labuan Mengaku Tidak Bersalah Atas Tuduhan Rasuah

KUALA LUMPUR: Ahli Parlimen Labuan Rozman Isli, daripada Warisan, mengaku tidak bersalah di mahkamah sesyen di sini hari ini atas tuduhan salah guna kuasa dalam pemberian kontrak kerajaan kepada ahli keluarganya.

Rozman didakwa bawah Seksyen 23(1) Akta Suruhanjaya Pencegahan Rasuah Malaysia (SPRM) kerana menggunakan kedudukannya sebagai Timbalan Pengerusi Lembaga Pelabuhan Labuan untuk meminta suapan, sama ada buat dirinya, saudara atau rakan sekutu.

Beliau berdepan hukuman penjara maksimum 20 tahun dan denda minimum RM10,000 jika sabit kesalahan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Kementerian Kesihatan Jangka Kemungkinan Bermula Gelombang Baharu Penularan

PUTRAJAYA: Kementerian Kesihatan menjangkakan kemungkinan bermula gelombang baharu penularan COVID-19, berdasarkan carta lonjakan kes yang merekodkan angka jangkitan baharu kedua tertinggi, hari ini.

Ketua Pengarah Kesihatan, Tan Sri Dr Noor Hisham Abdullah, berkata sejak akhir-akhir ini, negara mencatatkan peningkatan kes positif wabak berkenaan.

Justeru, beliau menegaskan, adalah menjadi tanggungjawab semua pihak untuk melandaikan semula lengkuk jangkitan itu.

“Terpulang kepada kita untuk melandaikan lengkuk itu. Kita sudah melakukannya sebelum ini dan boleh melakukannya sekali lagi.

“Namun kali ini, kita sudah ada pengalaman,” katanya pada sidang media COVID-19, di sini, hari ini.

Dalam pada itu, Dr Noor Hisham berkata, tindakan kesihatan awam sudahpun dilaksanakan di Sabah, dua minggu sebelum pengumuman mewajibkan individu pulang atau datang dari Sabah untuk menjalani ujian saringan COVID-19 bermula 27 September lalu hingga 10 Oktober ini.

Berikutan tindakan kesihatan awam itu, katanya, Kementerian Kesihatan berupaya melaporkan pengesanan kes jangkitan harian.

Beliau berkata, ketika itu, Kerajaan Sabah sudah mengarahkan pasar ditutup, selain Angkatan Tentera Malaysia (ATM) memperkukuhkan kawalan sempadan di negeri berkenaan.

“Bezanya, kita tidak mengumumkan perkara itu tetapi aktiviti berkenaan sudah dilaksanakan pada peringkat bawahan.

“Sebagai contoh, kita sudah menghantar doktor ke Sabah membabitkan empat daerah, selain peralatan seperti alat perlindungan peribadi (PPE) di kawasan tertentu.

“Selain itu, enam hospital dikenal pasti sebagai hospital COVID-19, iaitu Hospital Queen Elizabeth di Kota Kinabalu, Hospital Duchess of Kent di Sandakan, Hospital Tawau, Hospital Keningau, Hospital Lahad Datu serta Hospital Wanita dan Kanak-Kanak Sabah di Likas,” katanya.

Beliau mengulas pandangan orang awam bahawa arahan mewajibkan ujian saringan terhadap mereka yang tiba dari Sabah sepatutnya dilaksanakan lebih awal berikutan peningkatan kes mula dikesan sebelum 27 September lalu.

Dr Noor Hisham sekali gus menjelaskan, jika arahan mewajibkan ujian saringan bermula 25 September lalu, akan timbul isu pengundi tidak mahu pulang mengundi pada Pilihan Raya Negeri Sabah kali ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Emas Ditemukan Selamat Selepas 11 Jam Hilang

SIPITANG: Lelaki warga emas yang dilaporkan hilang di kebunnya di Kampung Ulu Sipitang, di sini, semalam ditemukan dalam keadaan selamat, hari ini.

Mangsa berusia 81 tahun itu ditemui sekitar 6.30 pagi di kawasan Jalan Katipoh, kira-kira tiga kilometer dari kebunnya.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada 7.36 malam sebelum sepasukan enam anggota dan pegawai bersama jentera bergegas ke lokasi kejadian.

“Mengikut laporan awal, warga emas terbabit dipercayai hilang selepas keluar membersihkan kawasan kebun miliknya.

“Pasukan bomba melakukan pencarian dalam radius satu kilometer sekitar lokasi mangsa dilaporkan hilang dan operasi ditangguhkan pada 10.30 malam tadi sebelum disambung semula pagi ini,” katanya dalam kenyataan, hari ini.

Katanya, operasi disambung semula hari ini membabitkan keluasan radius tiga kilometer sebelum ditemui di lokasi berkenaan dalam keadaan selamat sebelum diserahkan kepada keluarganya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Kluster Dialisis Lahad Datu Babitkan Empat Jururawat

KOTA KINABALU: Kluster Dialisis, Lahad Datu yang merekodkan 19 kes positif setakat ini turut melibatkan empat jururawat.

Kluster ini antara tiga kluster baharu yang dilaporkan di Sabah hari ini termasuk kluster Sepanggar dengan tujuh kes dan kluster Penjara Sandakan dengan 39 kes.

Menteri Kerajaan Tempatan dan Perumahan, Datuk Seri Panglima Masidi Manjun berkata, 14 kes dalam kluster Dialisis itu membabitkan pesakit yang datang bagi menjalani khidmat hemodialisis. Manakala satu kes membabitkan anak kepada seorang jururawat.

Untuk hari ini, hanya 10 daerah di Sabah mencatatkan kes positif baharu Covid-19 dengan sebanyak 646 kes positif.

Beliau berkata demikian semasa sidang media secara atas talian mengenai perkembangan semasa Covid-19 negeri Sabah, di sini hari ini.

Menurutnya, daripada 646 kes baharu, Sandakan dan Kota Kinabalu mencatatkan kes tertinggi masing-masing 226 kes dan 212 kes.

Kes sebanyak tiga angka di kedua-dua daerah ini disumbangkan oleh pengesanan dalam kalangan kontak rapat kepada pesakit yang positif Covid-19.

Manakala, Tawau melaporkan 71 kes, Penamang (49), Putatan (22), Lahad Datu (21), Tuaran (20), Keningau (12), Semporna (9) dan Kudat (4).

Sebanyak tujuh kes kematian dilaporkan di Sabah masing-masing tiga kes di Sandakan, dua kes di Tawau, satu kes di Kota Kinabalu dan Tuaran.

Pertambahan kes kematian baharu ini menjadikan keseluruhan kes kematian di Sabah adalah sebanyak 138 kes.

Sementara, 472 kes pulih dilaporkan di Sabah hari ini.

Sehingga kini, sebanyak 16,841 kes Covid-19 dilaporkan di Sabah, dengan 3,012 kes aktif yang sedang menerima rawatan dimana, 671 orang dirawat di hospital dan 2,341 orang di Pusat Kuarantin dan Rawatan Covid-19 (PKRC).

Terdapat 73 orang ditempatkan di Unit Rawatan Rapi (ICU) dan 15 orang memerlukan alat bantuan pernafasan.

Katanya, hari ini terdapat penambahan 66 katil iaitu 26 di Hospital Queen Elizabeth dan 40 di PKRC baharu di Dewan Masyarakat Papar.

Dengan itu, kapasiti katil di hospital dan PKRC seluruh Sabah ketika ini adalah sebanyak 8,307 katil, iaitu 909 di hospital dan 7,398 katil di PKRC. Kadar penggunaan katil adalah 36.26 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Sabah Sekali Lagi Sifar Kes, Satu Sembuh Hari Ini

KOTA KINABALU: Sabah hari ini sekali lagi mencatat sifar kes Covid-19 baharu dengan jumlah keseluruhan kes direkodkan kekal sebanyak 315.

Statistik terbaharu yang disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung, dalam Facebook beliau sebentar tadi turut menunjukkan seoang lagi pesakit telah sembuh dan dibenarkan pulang, hari ini.

Ia menjadikan jumlah keseluruhan kes sembuh di Sabah setakat ini ialah sebanyak 252.

Perkembangan itu juga menjadikan jumlah kes Covid-19 aktif yang masih menerima rawatan di negeri ini menurun satu kes iaitu sebanyak 59 berbanding 60, semalam.

Dalam perkembangan sama tiada kematian dicatatkan di negeri ini, hari ini, dengan jumlah korban akibat jangkitan wabak itu kekal empat orang iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,518, Kuala Lumpur (1,278), Johor (667), Negeri Sembilan (521), dan Sarawak (518). – Berita Sabah


Ahli UMNO Perlu Tunjuk Semangat Juang Tinggi

KOTA KINABALU : Ketua Umno Sabah Dato’ Sri Bung Moktar Radin meminta ahli-ahli UMNO supaya menunjukkan semangat juang yang tinggi dalam melaksanakan persidangan UMNO peringkat cawangan sebagai usaha bagi meneruskan perjuangan parti yang menjadi ‘payung’ kepada rakyat dalam membela nasib bangsa, agama dan negara.

Katanya, ahli peringkat akar umbi merupakan tunjang utama kekuatan parti perlu menunjukkan semangat kesatuan dan berusaha meletakkan UMNO kembali sebagai tampuk pemerintah.

“Dalam keadaan apa pun UMNO akan terus menjadi ‘payung’ kepada orang Melayu, bumiputera dan Islam yang telah terbukti sebelum ini dan ianya perlu dipertahankan di samping memulihkan semangat setiap pendokongnya bagi menghadapi cabaran semasa dan akan datang agar UMNO terus relevan, ” katanya dalam perutusannya  kepada ahli ahli UMNO di Sabah yang ketika ini sedang melaksanakan mesyuarat cawangan-cawangan.

Mesyuarat cawangan-cawangan UMNO di seluruh bahagian di negeri ini bermula pada 15 Julai lepas dan dijangka berakhir 31 Ogos dan selepas itu mesyuarat perwakilan bahagian-bahagian akan diadakan.

Bung yang juga Ahli Majlis Tertinggi UMNO berkata, rata-rata ahli kini lebih bersemangat untuk meneruskan perjuangan UMNO di samping berusaha untuk memperbaiki segala kelemahan yang ada demi memastikan kemenangan parti pada Pilihan Raya Umum (PRU) ke-15 kelak.

“Saya berharap tiada sebarang insiden yang tidak diingini berlaku sepanjang persidangan cawangan dilaksanakan, kesemua ahli bersidang secara harmoni dan berhemah di samping mengutamakan SOP yang ditetapkan oleh KKM bagi membendung penularan jangkitan pandemik COVID-19,” katanya.

Bung menambah lebih dari 561,617 ahli UMNO dari 25 bahagian di negeri akan mengadakan persidangan mereka masing-masing.

“Alhamdulillah sehingga kini belum ada cawangan cawangan dan bahagian UMNO di negeri ini  dibubarkan meskipun banyak presepsi yang menyatakan UMNO Sabah sudah tiada namun hakikatnya ahli UMNO masih setia dalam perjuangan, ” jelas Bung.

Dalam pada itu Bung meminta seluruh bahagian UMNO di negeri ini mengaktifkan bilik gerakan masing-masing disamping lebih proaktif melaksanakan program turun padang mendekati rakyat dan ahli di peringkat akar umbi.

“Saya dimaklumkan gerak kerja telah bermula khususnya gerak kerja pergerakan Wanita UMNO melalui program Jelajah Jalinan Rakyat dan program-program lain perlu diteruskan dari masa ke semasa tidak perlu menunggu sehingga bila berlangsungnya PRU kerana kita mahu UMNO itu sentiasa berada di hati rakyat dalam keadaan susah dan senang,” tambah Bung. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penggal Kepala Ibu, Keluarkan Otak & Cium Depan Kenalan Keluarga

Seorang wanita memotong kepala ibunya berusia 73 tahun dengan pisau dan gunting sebelum mengeluarkan otak dan menciumnya di hadapan kenalan keluarga.

Mahkamah Newcastle dimaklumkan bahawa Odessa Tammy Carey, 36, didakwa memukul ibunya hingga meninggal dunia di rumah mereka di Ashington, Northumberland.

Selepas itu, suspek memotong kepala dan membuat potongan silang dari perut untuk mengeluarkan otak ibunya yang turut mempunyai nama seakan sama dengan defendan iaitu Odessa Carey.

Daily Mail melaporkan tertuduh kemudian meletakkan kepala mangsa di dalam beg, membawanya keluar dan menciumnya di hadapan kenalan keluarga mereka.

Mayat warga emas itu pula ditemui di atas katil manakala otaknya di dalam bilik air.

Didedahkan juga bahawa kepalanya ditemui di dalam almari di bawah sinki sebuah rumah lain yang juga lokasi sama tertuduh bersembunyi.

Tertuduh menghadapi pertuduhan membunuh, tetapi tidak cukup sihat untuk dibicarakan.

Juri akan memutuskan sama ada Odessa melakukan perbuatan membunuh atau tidak dan sama ada dia bersalah atau tidak.

Pendakwa Raya Nicholas Lumley QC memberitahu mahkamah bahawa mangsa yang menggunakan skuter untuk bergerak ditemui mati pada 8 April tahun lalu.

“Ketika ditemui, warga emas itu terbaring di atas katil, kepalanya hilang dan bahagian abdomen dan perutnya terbelah serta memperlihatkan isi perut.

“Di dalam bilik air pula, ada bekas plastik yang penuh darah dan ada sisa otak. Ada juga alatan seperti gunting, pisau dan pengetuk kayu,” kata Lumley.

Pihak juri turut ditunjukkan rakaman kamera litar tertutup (CCTV) memperlihatkan Odessa membawa beg didakwa berisi kepala ibunya di jalanan sebelum penemuan menyayat hati itu.

Perbicaraan bersambung pada tarikh yang ditetapkan kemudian. – Agensi


Ketua Menteri Sabah Turun Padang Sampaikan Bantuan Bakul Makanan Kepada Rakyat

TUARAN, 8 Nov : Ketua Menteri Sabah Datuk Hajiji Noor hari ini turun padang bagi menyampaikan sendiri bantuan bakul makanan kepada mereka yang terjejas akibat pandemik COVID-19 di negeri ini.

Menurut kenyataan, beliau menyerahkan sumbangan itu kepada wakil penduduk kampung dari Dewan Undangan Negeri (DUN) Sulaman dan DUN Pantai Dalit untuk diagih-agihkan kepada penduduk kampung yang terjejas berikutan Perintah Kawalan Pergerakan Diperketatkan (PKPD) di perkarangan Tembara, di sini.

Bagaimanapun kenyataan itu tidak menyatakan jumlah sumbangan yang diagihkan.

Hajiji merupakan Ahli Dewan Undangan Negeri (ADUN) Sulaman dan Ketua Parti Pribumi Bersatu Malaysia (BERSATU) Bahagian Tuaran.

Sementara itu, dalam kenyataan media hari ini Menteri Kerajaan Tempatan dan Perumahan Sabah Datuk Masidi Manjun berkata setakat hari ini sebanyak 148,394 bakul makanan telah diagihkan kepada golongan sasar di Sabah.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak Perlu Imbas MySejahtera Tapi Mesti Tunjuk Status Risiko Sebelum Masuk Premis, Kata KJ

KUALA LUMPUR : Daftar masuk MySejahtera tidak lagi diperlukan mulai 1 Mei, tetapi pengunjung masih perlu menggunakan aplikasi itu untuk menunjukkan status risiko mereka sebelum masuk ke premis, kata Menteri Kesihatan Khairy Jamaluddin.

“Kita tidak lagi perlu imbas kod QR MySejahtera tetapi ia masih lagi perlu untuk kita tunjuk status kita sama ada ‘low risk’ atau ‘high risk sebelum kita masuk ke mana-mana premis,” kata Khairy dalam video TikTok.

Sebilangan pemilik perniagaan membantah langkah kerajaan yang mahu mereka menyemak status risiko pengunjung di aplikasi MySejahtera.

Dua pemimpin kumpulan perniagaan turut bercakap mengenai risiko orang ramai memalsukan status MySejahtera untuk masuk ke dalam premis.

Naib Pengerusi FMBA Raymond Woo berkata, orang ramai mungkin menipu dengan menunjukkan tangkapan skrin status risiko rendah.

“Sebagai pemilik kedai, kami akan semak, tetapi tanggungjawab rakyat untuk memainkan peranan mereka,” katanya.

“Sukar untuk perniagaan menyemak sama ada ia daripada aplikasi atau tangkapan skrin.”

Rabu lalu, ketika mengumumkan perkara itu, Khairy berkata, pemilik premis perlu menyemak status risiko pengunjung di aplikasi MySejahtera dan tidak membenarkan individu dengan status “high risk” iaitu kes positif Covid-19 dan berada dalam tempoh kuarantin daripada memasuki premis.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Selamat dilindungi ayah

Christchurch: Seorang kanak-kanak lelaki berusia dua tahun terselamat dari serangan keganasan di Christchurch apabila bapanya sempat baring ke atas anaknya untuk melindunginya dari terkena peluru.

Daily Mail melaporkan, pada Jumaat lalu, Averroes dibawa ke Masjid Linwood oleh bapanya Zulfirman Syah apabila Brenton Tarrant menyerang masjid itu yang mengorbankan tujuh orang selepas membunuh 42 orang di Masjid Al Noor.

Zulfirman ditembak beberapa kali pada tubuhnya untuk melindungi anak kecilnya sebelum orang ramai berjaya mengejar dan menangkap lelaki bersenjata itu.

Rakaman selepas serangan itu menunjukkan mangsa keganasan termasuk Averroes naik ke atas bapanya ketika Zulfirman terbaring menahan kesakitan.

Averroes terkena serpihan tembakan pada kaki dan punggungnya tetapi hanya cedera ringan, sementara bapanya terpaksa menjalani pembedahan kecemasan.

Isteri Zulfirman, Alta Marie memberitahu New Zealand Heral: “Suami saya melindungi anak kami semasa serangan itu, menyebabkan dia menerima banyak peluru dan kecederaan lebih kompleks daripada Averrose.”

“Dia pulih dengan baik dan kembali ceria,” kata Alta kepada The Sunday Times. – Agensi

AVERROES dan bapanya Zulfirman yang cedera ditembak. FOTO Daily Mail


Pelaksanaan Kerusi Keselamatan Kanak-Kanak Diteruskan, Tetapi Belum Denda

KUALA LUMPUR: Kerajaan meneruskan peraturan mewajibkan penggunaan kerusi keselamatan kanak-kanak (CRS) di dalam kenderaan, tetapi belum mengenakan denda terhadap ibu bapa yang ingkar.

Menteri Pengangkutan, Wee Ka Siong berkata penguatkuasaan melalui pendekatan berdasarkan pendidikan, advokasi dan nasihat akan diteruskan kerana kajian antarabangsa membuktikan keberkesanan CRS mampu mengurangkan risiko kecederaan kepada kanak-kanak dalam kemalangan.

Katanya, sejak peraturan itu diperkenalkan 1 Jan lalu, kajian menunjukkan kesedaran ibu bapa mengenai penggunaan CRS meningkat sebanyak 6%, daripada 38% pada 2019 kepada 44% tahun ini.

Beliau berkata, kerajaan mewajibkan penggunaan CRS atas dasar kepentingan, keselamatan dan kebajikan kanak-kanak ketika berada dalam kenderaan.

“Ianya bukan bertujuan mengenakan penalti, saman mahupun menyusahkan orang ramai,” katanya di Dewan Rakyat hari ini.

Beliau menjawab pertanyaan Zakaria Mohd Edris (PPBM-Libaran) yang ingin tahu sejauh mana pelaksanaan dasarpenggunaan CRS dan adakah kerajaan bercadang memperluaskan peraturan itu kepada pengangkutan awam.

Wee berkata, beliau sudah mengarahkan Institut Penyelidikan Keselamatan Jalan Raya (Miros) untuk berbincang dengan pihak berkepentingan, termasuk pengeluar kenderaan, pembuat dan pengimport CRS untuk mengurangkan harga CRS.

Katanya, penggunaan CRS ketika ini hanya diwajibkan kepada kenderaan persendirian dan pengecualian untuk keluarga besar yang sukar memasang CRS dengan baik di dalam kenderaan.

“Bagi perkhidmatan teksi dan e-hailing, penggunaan CRS digalakkan dan penyedia perkhidmatan digalakkan untuk menyediakan CRS universal bagi kegunaan pelanggan.”- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Dakwa Ada Unsur Tawar-Menawar Hingga Berlakunya Keluar Parti

KOTA KINABALU: Presiden Parti Warisan (Warisan), Datuk Seri Mohd Shafie Apdal mendakwa terdapat unsur tawar-menawar yang dilakukan sesetengah pihak hingga menyebabkan berlakunya tindakan keluar parti.

Ahli Dewan Undangan Negeri (ADUN) Senallang itu mendakwa ADUN Sindumin, Datuk Yusof Yacob yang bertindak mengumumkan keluar parti turut melakukan tawaran wakil rakyat Warisan yang lain dengan sejumlah wang yang besar sekali gus menyokong Gabungan Rakyat Sabah (GRS).

“Saya juga kesal, ada juga saya dengar Yang Berhormat (YB) dihubungi oleh Yusof… kalau masuk (GRS) ada RM1 juta. Dulu dalam Warisan tiada duit, sekarang dalam GRS, ada duit.

“Saya kesal perbuatan seumpama ini yang menghampakan dari segi perjuangan rakyat yang berhempas pulas untuk membolehkan kita menjadi seorang Yang Berhormat mewakili kawasan kita dan rakyat,” dakwanya dalam sidang media yang diadakan di Kota Kinabalu pada Sabtu.

Semalam dalam sidang media ketika mengumumkan tindakan keluar parti, Yusof berkata keputusannya adalah keputusan peribadi dan tidak dipengaruhi atau mendapat tekanan daripada sesiapa.

Sebaliknya, keputusan meninggalkan Warisan kata Yusof diambil kerana mahu membantu rakyat di kawasan Dewan Undangan Negeri (DUN) Sindumin dan daerah Sipitang dalam menyelesaikan pelbagai masalah, selain berusaha membawa pembangunan ke kawasan itu.

Selain itu, jelas Mohd Shafie, kemelut yang berlaku dalam GRS menyumbang kepada usaha tawar-menawar dalam kalangan ahli parti pembangkang.

Hal ini katanya memandangkan Warisan merupakan parti politik terkuat di Sabah dengan kekuatan sokongan 20 ADUN.

“Kemelut yang melanda parti komponen GRS iaitu antara parti UMNO dan Bersatu di peringkat pusat, tambahan pula dengan pengurusan pentadbiran negeri Sabah yang jelas tiada hala tuju, menyebabkan GRS tiada jalan lain untuk menyelamatkan keadaan selain daripada mempengaruhi ahli parti Warisan untuk menyertai mereka.

“Tiada parti lain yang mempunyai kekuatan sebegitu di peringkat negeri dan dengan kekuatan yang ada serta rekod pentadbiran yang baik ketika Warisan mengetuai kerajaan negeri, saya yakin bahawa parti Warisan akan menjadi pilihan utama pengundi pada pilihan raya yang akan datang,” dakwanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Tempatan Ditahan Bersama Rokok Seludup Bernilai RM18,000

PAPAR: Seorang lelaki tempatan ditahan polis selepas menyimpan sejumlah rokok tidak diluluskan pihak kastam dalam serbuan di sebuah rumah di Kampung Bambangan di sini.

Ketua Polis Daerah Papar Deputi Superintendan Batholomew Umpit berkata, suspek warga tempatan berumur 28 tahun itu ditahan kira-kira jam 2 petang berdasarkan maklumat yang disalurkan oleh orang awam.

“Semasa diperiksa polis berjaya menemukan 10 kotak berasingan yang menyimpan kira-kira sembilan jenis rokok pelbagai jenama di dalam sebuah bilik yang dipercayai disimpan tanpa mendapat kelulusan pihak kastam.

“Kesemua barangan rampasan yang dianggarkan bernilai RM18,000 itu dibawa ke IPD Papar untuk tindakan lanjut,” katanya.

Beliau berkata kes disiasat mengikut Seksyen 135(d) Akta Kastam 1967.


ESSCom Tahan Lelaki Bersama 46,040 Kotak Rokok, 486 Botol Minuman Keras Seludup Di Sandakan

SANDAKAN, 22 Jun – Seorang lelaki ditahan bersama 46,040 kotak rokok dan 486 botol minuman keras yang disyaki tidak dibayar cukai kastam di sini petang semalam.

Komander Kawasan Keselamatan Khas Pantai Timur Sabah (ESSCom) Datuk Hazani Ghazali dalam satu kenyataan hari ini berkata dalam kejadian kira-kira 5.45 petang itu, suspek warga tempatan berusia 53 tahun diberkas oleh sepasukan anggota ESSCom yang sedang melakukan operasi khas di sebuah rumah di Taman Tinosa di sini.

“Hasil maklumat orang awam, sepasukan tujuh anggota ESSCom telah membuat pemeriksaan dan serbuan di kawasan tempat tinggal suspek sebelum menemui pelbagai jenis rokok dan minuman keras seludup yang disembunyikan di sebuah bilik rumah berkenaan.

“Saya percaya rokok-rokok ini cuba diseludup dari Indonesia untuk dipasarkan ke kawasan pantai timur Sabah, khususnya di Sandakan berdasarkan kepada modus operandi dan pengakuan suspek,” katanya.

Hazani berkata turut dirampas ialah sebuah kereta Proton Saga berwarna kelabu yang disyaki turut digunakan dalam aktiviti penyeludupan.

Menurutnya, suspek dan barang rampasan telah dibawa ke Ibu Pejabat Polis Daerah Sandakan untuk tindakan lanjut dan akan disiasat mengikut Seksyen 135 (1)(d) Akta Kastam 1967.

Mengulas lanjut, Hazani berkata ESSCom akan sentiasa memperketatkan kawalan, terutama di kawasan yang disyaki menjadi laluan penjenayah dan kemasukan pendatang asing tanpa izin.

“Pihak ESSCom akan mengadakan operasi khas secara berterusan dalam usaha untuk mengekang aktiviti penyeludupan barang kawalan dan bersubsidi serta aktiviti pemerdagangan manusia,” katanya


Sepatutnya jangan bunuh

TINDAKAN sekumpulan lelaki membunuh seekor buaya yang terperangkap di dalam jaring di pantai Batu Satu, Kuala Baram, dikesali Persatuan Pencinta Alam Miri.

Dalam kejadian kira-kira jam 7 pagi itu, buaya sepanjang tiga meter itu dipukul dengan kejam dan video yang dirakam salah seorang daripada kumpulan lelaki itu tular di media sosial.

Pengerusi Persatuan Pencinta Alam Miri, Musa Musbah berkata, walaupun reptilia itu tidak lagi dilindungi, namun ia harus diberi peluang untuk hidup dan dilepaskan ke habitatnya.

Beliau berkata, buaya air masin itu dipercayai keluar ke laut untuk mencari pasangan.

“Sekarang musim bulan gelap serta air pasang malam dan ia memudahkan haiwan itu keluar dari muara dan terus ke laut.

“Malangnya buaya itu tersangkut pada pukat yang dipasang nelayan di tepi pantai berkenaan sebelum orang awam mengambil keputusan membunuhnya,” katanya mengulas perbuatan itu.

Musa berkata, menjadi kebiasaan reptilia itu untuk berhijrah dari satu kawasan sungai ke sungai yang lain untuk mencari pasangan.

Beliau berkata, kumpulan lelaki terbabit sepatutnya melaporkan kehadiran buaya itu kepada pihak berkuasa supaya reptilia itu dipindahkan ke kawasan yang jauh dari penempatan manusia.

Langkah itu katanya perlu untuk mengelak tercetus konflik antara buaya dan manusia.

Video berdurasi lebih sepuluh saat yang memaparkan tindakan sekumpulan lelaki memukul kepala buaya itu dengan kejam menggunakan tukul dan kayu mencetuskan kemarahan netizen. – Harian Metro


Dua Dekad Sharin Aizrulidana Merantau Demi Didik Anak Sabah

KOTA KINABALU, 16 Mei : Semangat dan komitmen Sharin Aizrulidana Samsuri, 46, untuk memberi pendidikan sempurna kepada anak-anak Sabah sekali gus memastikan mereka tidak keciciran pelajaran telah memateri dirinya selama dua dekad merantau jauh bagi menabur bakti di ‘Negeri Bawah Bayu’ ini.

Anak jati Kota Tinggi, Johor itu yang berkhidmat sebagai guru prasekolah di Sekolah Kebangsaan (SK) Bukit Padang, di sini, masih tetap setia malah gigih menggarap idea baharu yang bersesuaian untuk pendidikan awal kanak-kanak bagi mewujudkan suasana pembelajaran efisien seiring keperluan semasa.

Sharin Aizrulidana berkata beliau pernah menerima tawaran untuk kembali berkhidmat di negeri kelahirannya, namun ibu kepada tiga anak perempuan itu memilih untuk kekal di Sabah kerana kecintaan mendalam terhadap negeri ini.

Sepanjang 21 tahun berkecimpung dalam dunia pendidikan, Sharin Aizrulidana telah berkhidmat sebagai pensyarah di beberapa institusi pengajian tinggi swasta di Sabah sebelum meneruskan minatnya sebagai guru prasekolah pada 2005.

“Bagaimanapun, masih banyak yang perlu saya pelajari kerana cabaran dalam mendidik kanak-kanak cukup besar apatah lagi generasi Alpha sekarang ini yang memerlukan guru-guru untuk sentiasa melakukan transformasi dalam kaedah pengajaran dan pembelajaran,” katanya kepada Bernama.

Berkongsi pengalamannya mencurah bakti sebagai guru prasekolah di Sabah, Sharin Aizrulidana berkata semuanya bermula ketika beliau menjalani latihan industri di sebuah sekolah luar bandar bagi memenuhi kursus Diploma Pendidikan (Kursus Pengurusan Lepasan Ijazah) Opsyen Pengajian Prasekolah yang ditekuninya di Maktab Perguruan Keningau.

Beliau berkata minatnya terhadap profesion keguruan terutama dalam mendidik kanak-kanak semakin menebal kerana keseronokan melihat golongan kecil itu dapat menguasai kemahiran membaca, menulis, mengira dan menaakul (4M) yang diajarkannya, apatah lagi menurutnya, ia adalah asas penting untuk pendidikan awal kanak-kanak sebelum mereka melangkah ke Tahun Satu.

Sharin Aizrulidana tidak menafikan kaedah Pengajaran dan Pembelajaran di Rumah  secara dalam talian sepanjang pandemik COVID-19 sangat mencabar memandangkan murid prasekolah memerlukan aktiviti pembelajaran langsung dan multisensori untuk mereka lebih mudah memahami kemahiran diajar.

Namun, beliau tetap komited meneruskan sesi pengajaran dan pembelajaran dengan mengadakan kelas insentif membaca menerusi panggilan video setiap hari mengikut jadual, selain membuat inovasi pembelajaran bagi membantu murid prasekolah terutama mereka yang tidak dapat mengikuti kelas secara dalam talian.

“Saya pernah membuat sudut khas di rumah murid untuk memudahkan mereka menggunakan bahan inovasi itu, selain saya juga menghasilkan video pembelajaran yang kemudiannya dimuat naik di YouTube,” katanya yang juga lulusan Ijazah Sarjana Muda Pengurusan Perniagaan (Kewangan) Universiti Putra Malaysia.

Dengan sentiasa berfikiran positif serta tidak menganggap cabaran kerja sebagai bebanan sebaliknya satu ibadah dan menyeronokkan, Sharin Aizrulidana telah berjaya melakar pelbagai kecemerlangan sepanjang bergelar guru menerusi 48 anugerah setakat ini termasuk pengiktirafan peringkat antarabangsa.

Beliau berkata semua anugerah tersebut antara lain melibatkan hasil inovasi serta kajian dihasilkannya mengenai pembangunan pendidikan prasekolah, dengan inovasi terbaharu berkaitan Bahasa Inggeris yang turut membolehkannya mendapat Anugerah Guru Inovatif (Individu Prasekolah) sempena Sambutan Hari Guru peringkat kebangsaan 2022.

“Alhamdulillah, saya bersyukur atas rezeki ini. Ini adalah kali kedua saya menerima anugerah di peringkat kebangsaan sempena Hari Guru. Anugerah ini memberi saya satu motivasi ekstrinsik untuk terus berkarya seterusnya mencurahkan segala idea, masa dan tenaga mendidik anak-anak kecil pewaris negara,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Bayi Bertali Pusat Ditemui Di Tapak Pelupusan Sampah

Buang bayi macam sampah!MAYAT bayi lelaki masih bertali pusat ditemui dibuang di tapak pelupusan sampah dekat Bukit Gemuk di Jalan Bombalai, Tawau, Sabah, pagi tadi.

Mayat bayi malang itu ditemui seorang pekerja pemungut sampah dalam keadaan sempurna tanpa pakaian kira-kira jam 6.30 pagi.

Ketua Polis Daerah Tawau, Asisten Komisioner Fadil Marsus, berkata, lelaki terbabit kemudian membalut mayat bayi itu menggunakan sehelai kain batik yang ditemuinya tidak jauh dari lokasi kejadian.

Katanya, lelaki itu kemudian memaklumkan penemuan mayat bayi terbabit kepada seorang ahli keluarganya sebelum menghubungi polis.

“Siasatan awal di lokasi kejadian mendapati mayat bayi jantina lelaki itu masih bertali pusat dan terdapat kesan kebiruan pada badannya yang dianggarkan meninggal dunia kira-kira tiga hari lalu.

“Siasatan juga mendapati tiada saksi melihat mayat itu dibuang memandangkan kawasan kejadian berkeluasan empat hektar iaitu tapak pelupusan sampah bagi kawasan sekitar daerah Tawau,” katanya dalam kenyataan di sini hari ini.

Mengulas lanjut, Fadil berkata, kawasan itu dikunjungi pemungut sampah hampir setiap masa bagi mencari barang yang boleh dikitar semula.

“Bagaimanapun, polis masih menjalankan siasatan lanjut dan kes disiasat mengikut Seksyen 318 Kanun Keseksaan,” katanya sambil menambah mayat bayi dihantar ke Hospital Tawau bagi tujuan bedah siasat. – Harian Metro


COVID-19: 1,575 Kes Baharu, 3 Lagi Kematian

PUTRAJAYA: Sebanyak 1,575 jangkitan baharu COVID-19 dilaporkan, hari ini, menjadikan jumlah kumulatifnya mencecah 320,939 dengan 17,074 kes aktif di negara ini.

Ketua Pengarah Kesihatan, Tan Sri Dr Noor Hisham Abdullah, berkata 1,568 kes berkenaan adalah penularan tempatan membabitkan 1,269 (80.9 peratus) rakyat Malaysia dan 299 (19.1 peratus) lagi warga asing.

Beliau berkata, baki tujuh jangkitan baharu pula adalah kes import membabitkan seorang rakyat Malaysia dan enam warga asing.

“Tiga kematian baharu akibat COVID-19 direkodkan, hari ini, membabitkan dua warganegara dan seorang warga asing.

“Ia membawa kepada jumlah kumulatif 1,203 kes (0.37 peratus), hingga kini,” katanya dalam kenyataan, hari ini.

Seramai 147 pesakit pula sedang dirawat di Unit Rawatan rapi (ICU) dengan 67 memerlukan alat bantuan pernafasan.

Dalam pada itu, seramai 2,042 pesakit COVID-19 pulih, hari ini, menjadikan jumlah kumulatifnya 302,662 kes (94.3 peratus).


TERKINI: Sebanyak 57 Kes Positif Covid-19 Direkodkan Di Sabah

KOTA KINABALU: Sabah merekodkan 11 kes baharu, menjadikan jumlah keseluruhan kes di negeri ini meningkat kepada 57 kes setakat hari ini.

Menteri Kesihatan & Kesejahteraan Rakyat, Datuk Frankie Poon melalui laman sosial Facebook beliau memaklumkan, 11 kes itu merupakan tambahan kepada 49 kes positif Covid-19 yang direkodkan semalam.

Menurut laporan itu, Lahad Datu merekodkan jumlah kes positif tertinggi setakat ini dengan 15 kes, diikuti dengan Tawau 11 kes dan Kota Kinabalu sembilan kes.

Manakala, lima kes di Kinabatangan, empat kes di Tuaran dan Sandakan, dua kes masing-masing di Kunak, Putatan dan Beaufort. Satu kes masing-masing di Kota Belud, Papar dan Sipitang.

Pada hari ini, Kementerian Kesihatan Malaysia melaporkan terdapat sebanyak 125 kes baharu, menjadikan jumlah keseluruhan 553 kes termasuk 42 kes yang telah sembuh.

Sebahagian besar kes baharu ini berkaitan dengan kes kluster Perhimpunan Tabligh di Masjid Sri Petaling, Kuala Lumpur.

Daripada keseluruhan 553 kes, 511 masih dirawat termasuk di unit rawatan rapi (ICU) manakala 42 lagi pesakit sudah sembuh.


‘Kali Ni Main Orang Dalam, Bos Imigresen Kawan My Dad, Alhamdulillah Dapat Lepas Juga Balik Ke KL’ – Netizen Bengang Wanita Ini Guna ‘Kabel’, Gesa Pihak Berkuasa Ambil Tindakan

Tular di media sosial sejak lewat petang semalam, gambar boarding pass penerbangan yang dimuat naik seorang wanita di Instastorynya mengundang pelbagai reaksi netizen.

Terdahulu, kerajaan telah mengumumkan pelaksanaan Perintah Kawalan Pergerakan (PKP) sejak 18 Mac hingga 14 April 2020 bagi mengekang penularan wabak Covid-19. Semua rakyat Malaysia dikehendaki mematuhi perintah tersebut tanpa gagal.

Namun tindakan wanita ini bukan sahaja mengundang reaksi negatif netizen, malah menimbulkan persoalan mengenai tahap integriti pihak berkuasa.

Berdasarkan boarding pass tersebut, wanita itu bersama dua orang anaknya dijadualkan menaiki penerbangan MH2665 dari Tawau ke Kuala Lumpur pada 1 April 2020.

“Last 2 weeks RMO with family in Tawau. The next 2 weeks RMO with husband in KL. Anak-anak rindu papa dorg. Especially abang Titin. Hari-hari tanya bila nak balik KL jumpa papa.

“Actually ticket flight 3 of us to KL was on 22/3, tapi tak lepas sebab Immigration tak bagi lepas.

“So kali ni kita main orang dalam. Bos Imigresen which is kawan my dad. Alhamdulillah lepas juga kitorang balik KL,” tulisnya disertai dengan emoji gelak ketawa.

Di media sosial, netizen mula mempertikaikan tindakan wanita itu yang didakwa tidak mematuhi PKP dan sanggup menggunakan ‘kabel’ untuk menaiki penerbangan ke Kuala Lumpur.

Justeru, netizen menggesa pihak berkenaan tampil menyiasat dan memberi penjelasan bagaimana insiden itu boleh berlaku di kala rakyat Malaysia yang lain patuh pada arahan PKP, namun ada yang menggunakan kabel untuk kepentingan diri.

Sumber: Bah News – Aduan Orang Kita / TheReporter.my


COVID-19: Kadar Kematian Meningkat, Indonesia Isytihar Darurat

JAKARTA: Presiden Indonesia, Joko Widodo, mengisytiharkan darurat hari ini berikutan kematian akibat COVID-19 terus meningkat di republik itu, namun enggan menguatkuasa perintah berkurung.

Pemimpin negara dengan kepadatan penduduk keempat tertinggi di dunia itu dikecam hebat sebelum ini kerana tidak melaksanakan perintah berkurung di bandar utama termasuk Jakarta di mana kebanyakan kematian dilaporkan.

Beliau, yang lebih dikenali sebagai Jokowi, tidak mengulas lanjut mengenai perintah darurat itu selain menegaskan keperluan mematuhi penjarakan sosial .

“Bagi mengatasi kesan COVID-19, kita memilih untuk melakukan penjarakan sosial pada skala besar.

“Kita harus belajar daripada pengalaman negara lain tetapi kita tidak boleh mengikut mereka kerana setiap negara adalah unik,” katanya kepada pemberita.

Hari ini, pihak berkuasa Indonesia mengumumkan 136 orang maut akibat coronavirus itu selain 1,528 lagi disahkan positif dijangkiti, namun angka itu disifatkan jauh lebih rendah di kepulauan dengan lebih 265 juta penduduk itu.

Gabenor Jakarta, Anies Baswedan, berkata hampir 300 mayat yang disyaki atau disahkan dijangkiti COVID-19 dibungkus dengan plastik dan dikebumikan sejak awal Mac.

Hari ini, Indonesia turut mengumumkan mahu membebaskan 30,000 banduan sebagai langkah membendung penularan coronavirus di penjara negara itu yang sememangnya sudah sesak.

Jurucakap kementerian Undang-Undang dan Hak Asasi, Bambang Wiyono, berkata banduan dewasa layak mendapat parol itu jika sudah selesai menjalani dua pertiga daripada tempoh hukuman.

“Bagi banduan juvana pula membabitkan mereka yang sudah selesai menjalani separuh daripada tempoh hukuman masing-masing.

“Secara keseluruhan, proses ini membabitkan 30,000 banduan, kira-kira 10 peratus daripada 272,000 banduan di seluruh Indonesia,” katanya. – Agensi / Berita Harian


Taufan Surigae Di 1,401 KM Timur Laut Sandakan

KUALA LUMPUR: Jabatan Meteorologi Malaysia (MetMalaysia) mengeluarkan nasihat taufan Surigae yang berada di kedudukan 1,401 kilometer (km) ke timur laut Sandakan, Sabah.

Dalam kenyataan hari ini, MetMalaysia memaklumkan kedudukan taufan itu kira-kira 522 km ke tenggara Luzon, Filipina.

Jabatan itu turut memaklumkan berdasarkan pencerapan pada 11 pagi, angin taufan itu bergerak ke arah utara barat laut dengan kelajuan 6 km sejam (km/j), manakala kelajuan angin boleh mencapai maksimum 176 km/j.

MetMalaysia bagaimanapun memaklumkan taufan itu tidak memberikan kesan signifikan terhadap Malaysia. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah dijangka terima lebih banyak hujan susulan peralihan monsun

KOTA KINABALU: Sabah dijangka menerima lebih banyak hujan berikutan peralihan monsun yang bermula 19 Mac lalu.

Pengarah Jabatan Meteorologi Sabah, Ambun Dindang, berkata sejak beberapa hari lalu, ada banyak kawasan di negeri ini sudah menerima hujan antara 20 Mac lalu hingga kelmarin.

“Peralihan monsun yang bermula 19 Mac lalu dijangka membawa lebih banyak hujan di negeri ini.

“Stesen Meteorologi di Tawau juga menunjukkan hujan sudah mula diterima daerah itu walaupun belum menyeluruh lagi,” katanya ketika dihubungi, hari ini.

Bagaimanapun, Ambun berkata, negeri ini masih mengalami musim kering kerana kekurangan hujan tetapi ia bukan gelombang panas.

“Sabah belum mencapai tahap kemarau, cuma musim kering dan panas berikutan kekurangan hujan.

“Tiada kawasan mengalami gelombang haba di Sabah, setakat hari ini,” katanya.

Semalam, Menteri Pembangunan Infrastruktur negeri, Datuk Peter Anthony, dilaporkan berkata ada enam loji air dikenal pasti dalam keadaan kritikal di negeri ini.

Loji air di Tawau dan Semporna dalam keadaan kritikal berikutan kurang menerima hujan untuk dibekalkan kepada pengguna.

Beliau dipetik sebagai berkata, kementeriannya memberi jaminan bahawa Jabatan Air akan menghantar bekalan jika keadaan berterusan dan mempertimbangkan kaedah pembenihan awan. – Berita Harian


APM Sabah Pantau Dua Daerah Libatkan 23 Kampung Mula Ditenggelami Air

KOTA KINABALU, 6 Jan : Angkatan Pertahanan Awam Malaysia (APM) negeri Sabah membuat pemantauan di dua daerah di negeri ini berikutan beberapa kawasan rendah mula ditenggelami air dari sungai berhampiran.

APM dalam kenyataan di sini hari ini memaklumkan dua daerah berkenaan ialah Tenom dan Beaufort melibatkan 23 kampung namun tiada mangsa dipindahkan ke pusat pemindahan sementara (PPS) setakat ini.

“Paras air Sungai Padas dan Sungai Pagalan turut dipantau berikutan keadaan cuaca yang tidak menentu,” menurut kenyataan itu.

APM turut memaklumkan PPS Dewan Mohd Dun Banir Beaufort juga telah dibuka sebagai persiapan untuk menempatkan mangsa banjir di kawasan yang dilanda banjir.

Beberapa jalan di kawasan kampung terlibat juga tidak boleh dilalui kecuali kenderaan berat iaitu Jalan Kampung Binunuk, Jalan Kampung Suasa, Kampung Lago dan Jalan Mahkamah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Lagi Kluster Pendidikan Direkodkan Di Sabah Hari Ini

KOTA KINABALU, 27 Jan : Tiga kluster COVID-19 membabitkan institusi pendidikan direkodkan di Sabah hari ini menjadikan keseluruhan 10 kluster kategori itu dicatatkan di negeri itu sejak minggu lepas, kata Menteri Kerajaan Tempatan dan Perumahan Datuk Masidi Manjun.

Jurucakap berkaitan COVID-19 di Sabah itu berkata tiga kluster institusi pendidikan yang dikesan hari ini adalah Kluster Jalan Terusan di Lahad Datu melibatkan 10 kes, Kluster Jalan Kiulu di Tuaran (15 kes) dan Kluster Puri Seberang Keningau di Keningau (19 kes).

Beliau berkata Kluster Jalan Terusan melibatkan Sekolah Menengah Kebangsaan (SMK) Terusan, Kluster Jalan Kiulu melibatkan SMK Tun Fuad manakala Kluster Puri Seberang Keningau membabitkan SMK Keningau 1.

“Semua pelajar yang positif dikategorikan sebagai bergejala ringan kategori 1 dan 2, dan telah diasingkan serta diberikan rawatan selanjutnya,” menurut beliau dalam kenyataan malam ini.

Tujuh lagi kluster institusi pendidikan di Sabah ialah di Kota Marudu (Kluster Jalan Teritipan), Tawau (Kluster Jalan Balung), Putatan (Kluster Pandan-Pandan),  Sandakan (Kluster Jalan Pertukangan), Tambunan (Kluster Jalan Kepayan Lama) serta Kluster Puri Ranau dan Kluster Bypass Kologon di Ranau.

Masidi juga berkata sebanyak 342 kes baharu positif COVID-19 direkodkan di Sabah hari ini menjadikan jumlah kumulatif 246,754 dan 136 pesakit sembuh menjadikan jumlah kumulatif 238,521 kes pulih manakala 748 orang masih menerima rawatan.

“Jangkitan baharu yang agak tinggi di setiap daerah agak membimbangkan dengan enam daerah mencatatkan jumlah kes baharu yang tinggi iaitu Kota Kinabalu (60 kes), Sandakan (40), Kota Marudu (34), Beaufort (34), Tuaran (33) dan Putatan 24 kes,” katanya. -BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Sewa Bilik Hotel Untuk Mandi, Terdengar Kekasihnya Sedang Curang Dengan Lelaki Lain Di Bilik Sebelah

Hajat seorang lelaki Vietnam untuk mandi di hotel tidak kesampaian apabila dia mendapati wanita yang disayanginya selama ini curang dengan lelaki berusia 50 tahun di sebelah biliknya.

Lelaki itu yang hanya mahu dikenali sebagai Aki, terdahulu mendaftar masuk ke hotel di Hanoi untuk mandi kerana bekalan air di rumahnya terputus ekoran bencana banjir baru-baru ini.

Seperti kebanyakan orang yang mahu berjimat, Aki amat berharap dia tidak perlu membayar harga penuh untuk bilik itu kerana dia hanya mahu mandi sahaja.

Selepas tawar menawar dengan pihak kaunter, akhirnya Aki berjaya dan diberi bilik bersebelahan dengan lelaki berusia 50 tahun bersama dengan teman wanitanya yang muda.

Sebaik masuk ke bilik dan bersiap untuk mandi, Aki terdengar bunyi bising dari bilik sebelah di mana penghuninya sedang melakukan hubungan intim.

Aki mula curiga dengan suara wanita itu dan merasakan ia sama seperti suara teman wanitanya lalu pergi mengetuk pintu bilik sebelah dengan harapan andaiannya tidak betul.

Apabila pintu dibuka, alangkah terkejutnya apabila Aki melihat teman wanitanya bersama dengan lelaki tua itu.

Kedua-duanya kemudian bertengkar dan terpaksa dileraikan oleh kakitangan hotel.

Lelaki malang itu tidak sempat mandi ketika meninggalkan hotel tersebut kerana dia terlalu kecewa dengan apa yang telah berlaku.

Aki yang tidak dapat menahan diri, menangis sekuat-kuatnya dan tidak mempedulikan orang awam yang memandang dan merakam dirinya.

Gambar Aki kemudian viral di media sosial mengundang rasa simpati netizen yang mendoakan semoga ada pengganti yang terbaik untuk diri Aki.

Sumber: Sin Chew Daily, World of Buzz


22,070 Kes Positif Baharu Covid-19

PUTRAYAJA: Kementerian Kesihatan melaporkan 22,070 kes baharu Covid-19 menjadikan keseluruhan jangkitan meningkat kepada 1,662,913 kes setakat ini.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 5,920 kes.

Ia disusuli Sabah (3,010), Sarawak (2,224), Kedah (2,072), Pulau Pinang (1,829), Johor (1,809), Kuala Lumpur (1,068), Kelantan (1,051), Perak (939), Pahang (610), Melaka (589), Terengganu (488), Negeri Sembilan (338), Perlis (76), Putrajaya (39) dan Labuan (8).

Jumlah jangkitan harian yang dicatatkan Perlis hari ini adalah rekod tertinggi di negeri itu.


Ular ‘Baham’ Tuala…

Sydney: Lazimnya, ular adalah pemangsa yang menjadikan tikus atau haiwan lain sebagai sasaran dimakan.

Malah, reptilia berkenaan juga boleh membaham manusia atau haiwan lebih besar daripadanya hingga kewujudannya digeruni.

Namun, mungkin kerana kelaparan, seekor ular secara tidak sengaja ‘membaham’ tuala yang disangka makanan.

Berikutan itu, reptilia terbabit dikejarkan ke Hospital Pakar Haiwan (SASH) di New South Wales (NSW), di sini untuk menjalani pembedahan.

Daily Star melaporkan, pembedahan kecil terpaksa dilakukan bertujuan mengeluarkan tuala berkenaan daripada perut haiwan itu. – Agensi


Tangkap ikan tanpa permit, lelaki warga asing ditahan PPM

LABUAN: Tindakan nelayan warga asing menangkap ikan tanpa sebarang permit atau lesen membawa padah apabila ditahan Pasukan Polis Marin (PPM) dalam Ops Gelora di perairan Tanjung Kubong, semalam.

Dalam kejadian pada kira-kira jam 11 pagi itu, lelaki warga Filipina berusia 21 tahun ditahan bersama 20 kilogram pelbagai jenis ikan disyaki hasil aktiviti menangkap ikan di kawasan berkenaan.

Komander PPM Wilayah 4 Sabah, Asisten Komisioner Mohamad Pajeri Ali, berkata ketika operasi, bot ronda PPM telah mengesan sebuah bot pam di kawasan empat batu nautika utara Tanjung Kubong.

“Juragan bot didapati sedang leka menjalankan aktiviti menangkap ikan dan hasil pemeriksaan mendapati juragan berkenaan gagal menunjukkan dokumen pengenalan diri yang sah.

“Pemeriksaan lanjut terhadap bot berkenaan juga menemui pelbagai jenis ikan yang dianggarkan seberat 20 kilogram dan dalam masa sama, juragan gagal menunjukkan sebarang permit atau lesen menangkap ikan di perairan Labuan,” katanya dalam kenyataan media, di sini, hari ini.

Mohamad Pajeri berkata, juragan itu terpaksa ditahan manakala bot pam serta dua enjin dirampas serta dibawa ke pangkalan Markas Operasi PPM Labuan untuk tindakan dan siasatan lanjut.

“Nilai rampasan dianggarkan berjumlah RM10,950 dan kes disiasat mengikut Seksyen 11(3)(b) Akta Perikanan 1985 dan Seksyen 6(1)(c) Akta Imigresen 1959/63,” katanya.

Terdahulu, beliau berkata, PPM Wilayah 4 Sabah akan terus meningkatkan operasi di perairan negeri ini bagi mengekang aktiviti yang menyalahi undang-undang sepanjang Ramadan dan menjelang perayaan Aidilfitri terutamanya dalam usaha memerangi kegiatan jenayah rentas sempadan dan jenayah alam sekitar.


Polis Tahan 13 Pengedar Dadah, Rampas 167.6 Gram Syabu

SANDAKAN: Polis berjaya menahan 13 orang termasuk seorang wanita kerana disyaki terlibat dengan aktiviti pengedaran dadah di sekitar daerah ini.

Ketua Polis Daerah Asisten Komisioner Mohd Azhar Hamin berkata, Bahagian Siasatan Jenayah Narkotik Sandakan telah menahan secara berasingan 12 lelaki dan seorang wanita berumur lingkungan 23 hingga 42 tahun.

Katanya, semua suspek yang disyaki terlibat dalam aktiviti pengedaran dadah terbabit ditahan dalam beberapa siri tangkapan sejak 10 Ogos sehingga 10 September lepas.

“Jumlah dadah yang dirampas adalah seberat 167.6 gram disyaki jenis amphetamine (syabu),” katanya.

Mohd Azhar berkata, pihaknya menjalankan siasatan kes berkenaan mengikut Sekysen 39B Akta Dadah Berbahaya (ADB) 1952, 39A (1) ADB 1952, 39A(2) ADB 1952, 15(1)(a) ADB 1952 dan 12(2) ADB 1952.

“Operasi narkotik akan terus diperhebat terhadap pengedar dan juga penagih dadah di daerah ini,” katanya.


Bayi Masih Bertali Pusat Ditemui Di Bawah Rumah

LAHAD DATU : Bayi lelaki dipercayai baru lahir ditemui di bawah sebuah rumah di Kampung Dasar Baru di sini semalam.

Bayi lelaki yang bertali pusat itu ditemui dalam keadaan tertiarap di atas tanah berlumpur oleh pemilik rumah selepas terdengar bunyi tangisan selain anjing menyalak pada pukul 7.30 malam.

Ketua Polis Daerah Lahad Datu, Asisten Komisioner Rohan Shah Ahmad berkata, wanita berusia 27 tahun itu mendakwa dia bersama ahli keluarganya segera membawa bayi malang itu ke Hospital Lahad Datu untuk mendapatkan rawatan.

“Doktor tidak menolak kemungkinan bayi itu dilahirkan tiga atau empat jam sebelum ditemui.

“Bayi seberat satu kilogram itu dipercayai dilahirkan pramatang,” katanya dalam kenyataan di sini hari ini.

Rohan memberitahu, bayi tersebut dilaporkan tidak stabil dan ditempatkan di unit rawatan rapi (ICU) untuk pemantauan.

Siasatan dijalankan mengikut Seksyen 317 Kanun Keseksaan yang membawa hukuman penjara sehingga tujuh tahun atau denda atau kedua-duanya.

“Orang awam yang mempunyai maklumat berhubung penemuan bayi itu diminta menyalurkan kepada balai polis berhampiran bagi membantu siasatan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Di ESSZONE Dilanjutkan Sehingga 14 Jun

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan selama 14 hari sehingga 14 Jun.

Pesuruhjaya Polis Sabah, Datuk Hazani Ghazali berkata, perintah berkurung itu meliputi perairan Sandakan, Beluran, Kinabatangan, Lahad Datu, Kunak, Semporna dan Tawau.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan penculikan untuk wang tebusan (KFR) dan kumpulan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya menerusi kenyataan media, hari ini.

Hazani berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya. – HMetro


1 Maut 5 Cedera, Dua Kenderaan Bertembung

KINABATANGAN: Seorang terkorban manakala seorang lagi cedera ringan dalam kemalangan jalanraya membabitkan sebuah van Perodua Rusa dan sebuah Proton Saga di Kampung Pangkalan Batu 6 dekat sini semalam.

Ketua Polis Daerah Supt Dzulbaharin Haji Ismail berkata kemalangan berlaku pada lebih kurang jam 7.15 malam melibatkan dua buah kenderaan iaitu sebuah Perodua Rusa dengan sebuah Proton Saga.

Siasatan awal polis di tempat kejadian mendapati dalam kemalangan tersebut Pemandu Perodua Rusa dalam perjalanan balik dari tempat kerja (MDK) menuju ke rumahnya, kata Dzulbaharin.

“Setelah sampai di tempat kejadian, pemandu Perodua Rusa telah hilang kawalan lalu masuk ke lorong bertentangan dan melanggar sebuah kenderaan Proton Saga,” tambah beliau.

Pemandu Perodua Rusa kemudian disahkan telah maut di tempat kejadian. Manakala, pemandu Proton Saga mengalami luka-luka kecil dan sakit-sakit di bahagian badan, kata Dzulbaharin.

Mayat pemandu Perodua Rusa tersebut dibawa ke kamar mayat Hospital Kinabatangan untuk dibedah siasat pada 25 Sep 2019. Kedua-dua kenderaan telah dibawa ke balai polis untuk tindakan selanjutnya, katanya lagi.

Kes tersebut disiasat di bawah Sek.41 (1) Akta Pengangkutan Jalan 1987, kata Dzulbaharin.

Sementara itu, Ketua Balai Bomba dan Penyelamat Kota Kinabatangan Nurul Azlan Jamaluddin berkata sebuah jentera diketuai oleh PBK II Hairul Jamal, bersama 5 orang anggotatelah respon selepas menerima panggilan kecemasan melalui talian MERS 999.

Menurut Nurul Azlan, tempat kejadian terletak jarak sejauh 2km daripada Balai Bomba dan Penyelamat Kota Kinabatangan.

Seorang mangsa lelaki, Jumin Sinty berumur 55 tahun, yang tersepit di van telah berjaya dikeluarkan oleh pasukan Bomba dan disahkan meninggal dunia di lokasi oleh pihak Perubatan, kata Nurul Azlan.

“Pasukan Bomba kembali ke Balai Bomba dan Penyelamat Kinabatangan selepas operasi tamat pada jam 8.10 malam,” kata Nurul Azlan.


Jururawat Meninggal Akibat Covid-19 Selepas Lahirkan Anak

KOTA BHARU: Seorang jururawat yang juga hamil meninggal dunia akibat Covid-19 di Hospital Sultan Ismail Petra dekat Kuala Krai, semalam.

Norfaizah Mohamed Nor, 34, menghembuskan nafas terakhir pada 3.02 pagi.

Difahamkan, wanita berkenaan yang menungggu kehadiran anak sulungnya sejak 10 tahun, sebelum itu terpaksa melahirkan zuriat itu secara pembedahan ketika kandungan berusia 26 minggu.

Wanita itu dijangkiti Covid-19 kategori lima dipercayai daripada pesakitnya.

Bayi wanita itu kini ditempatkan di unit rawatan intensif neonatal (NICU) untuk rawatan lanjut.

Pengarah Jabatan Kesihatan Negeri Kelantan (JKNK) Datuk Dr Zaini Hussin mengesahkan jururawat itu meninggal dunia akibat Covid-19, semalam.

Beliau berkata, Allahyarham adalah jururawat di Hospital Gua Musang dan seorang petugas yang berdedikasi.

“Jenazah wanita itu dikebumikan di Kampung Lembaga, dekat Gua Musang,” katanya ketika dihubungi di sini, hari ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ordinan Negeri Akan Diubahsuai – Shafie

KOTA KINABALU: Kerajaan Sabah akan mengubah beberapa perkara dalam ordinan negeri bagi memberi kuasa penuh kepada Pejabat Daerah dan Pihak Berkuasa Tempatan (PBT) untuk meluluskan pelan pembangunan di peringkat daerah.

Ketua Menteri Datuk Seri Panglima Haji Mohd Shafie Apdal berkata, perubahan ordinan itu akan dikemukakan dalam Persidangan Dewan Undangan Negeri Sabah yang akan datang.

”Untuk memberikan kuasa kepada Pejabat dan Majlis Daerah untuk meluluskan pelan pembangunan, kita perlu sedikit perubahan dalam ordinan negeri.

”Kita akan ubahsuai perkara yang perlu dalam sidang dewan akan datang supaya pemberian kuasa itu dapat dilaksanakan.

”Tetapi dalam masa yang sama, kita masih boleh melaksanakannya namun, harus diingat kita perlu mengubah ordinan peringkat negeri,” katanya ketika ditanya tindakan Kerajaan Negeri selanjutnya selepas memansuhkan Lembaga Perancangan Pusat.

Beliau berkata demikian ketika ditemui semasa Taklimat Khas Program Pengakuan Sukarela Lembaga Hasil Dalam Negeri (LHDN), di sini pada Ahad.

Mohd Shafie berkata, langkah memberi kuasa kepada Pejabat Daerah dan PBT itu sebagai langkah mempermudah dan mempercepatkan proses kelulusan pelan pembangunan peringkat daerah.

”Bagaimanapun, saya akan menetapkan instrumen tertentu untuk memastikan tiada penyalahgunaan kuasa mahupun kegiatan rasuah akan berlaku di peringkat daera.

”Kita akan menentukan pendekatan yang ada diperhalusi supaya jangan pula Pejabat Daerah dan PBT menyalahgunakan kuasa sesuka hati,” ujarnya.

Mohd Shafie berkata, dengan pemansuhan lembaga perancangan itu, Pejabat dan Majlis Daerah perlu menyelaraskan kelulusan dan maklumat pelan pembangunan yang ada dengan memaklumkan kepada kepimpinan Kerajaan Negeri.

Maklumat yang ada perlu dikoordinasikan dan kelulusan perlu diberikan dalam tempoh yang singkat agar pembangunan dapat dilakukan.

Dalam masa yang sama, kerajaan juga akan memantau proses pembangunan yang ada di peringkat daerah supaya tidak mendatangkan bahaya kepada persekitaran.

”Kita mahu memberikan kuasa kepada Pejabat dan Majlis Daerah sebab sebelum ini ada permohonan pelan pembangunan yang mengambil masa sehingga 10 hingga 15 tahun untuk diluluskan. Ini tidak akan menyumbang kepada pertumbuhan ekonomi.

”Jika projek pembangunan tertangguh, ia akan merugikan komuniti peniaga kerana harga bahan mentah mungkin berubah dalam tempoh beberapa tahun.

”Namun dalam memberi kelulusan, Pejabat dan Majlis Daerah perlu mengenalpasti kesesuaian tempat. Jangan pula pembangunan dilakukan di kawasan sekolah dan perumahan. Kita tidak akan meluluskannya,” katanya.

Pada 16 Ogos tahun lalu, Mohd Shafie menyatakan hasrat kerajaan untuk menstrukturkan Lembaga Perancangan Pusat dengan memperkenalkan skim baharu untuk mempercepatkan proses pembangunan perumahan dan hartanah di Sabah. – BorneoToday


Shafie Nafi Ada Perbincangan Politik Dengan UMNO

KOTA KINABALU: Presiden Parti Warisan Sabah (Warisan) Datuk Seri Mohd Shafie Apdal hari ini, menafikan spekulasi beliau ada membuat perbincangan politik dengan Umno.

Ia berikutan penyebaran gambar yang memaparkan Ahli Parlimen Semporna itu duduk semeja dengan Presiden Umno Datuk Seri Dr Ahmad Zahid Hamidi dan bekas Perdana Menteri Datuk Seri Najib Razak.

Mohd Shafie sebaliknya menjelaskan gambar itu diambil ketika beliau makan malam bersama kedua-dua pemimpin berkenaan sempena majlis tahlil ibu Najib, Allahyarhamah Tun Rahah Mohamed Noah, malam kelmarin.

“Saya menghadiri majlis tahlil untuk arwah Tun Rahah, ia tiada kaitan dengan politik.

“Saya secara peribadi mengenali keluarganya dan saya hadir sebagai tanda hormat kepada Tun Rahah,” katanya dalam satu kenyataan, hari ini.

Mohd Shafie berkata, beliau tidak dapat menghadiri pengebumian Tun Rahah pada minggu lalu kerana berada di Sabah untuk menghadiri Persidangan Dewan Undangan Negeri (DUN) Sabah yang bermula pada 18 Disember hingga 23 Disember.

Katanya, Raja Permaisuri Agung Tunku Azizah Aminah Maimunah Iskandariah turut berangkat ke majlis tahlil berkenaan yang diadakan di Masjid Ar-Rahah di Kampung Kerinchi, Kuala Lumpur.

“Saya kemudian ikut sama menikmati makan malam yang diadakan selepas majlis tahlil itu,” katanya.

Jenazah Tun Rahah yang juga isteri kepada Perdana Menteri Kedua Tun Abdul Razak Hussein disemadikan di Makam Pahlawan, Masjid Negara pada 19 Disember lalu. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Indonesia Seludup Barang Keperluan Ke Tawau Ditahan

TAWAU, 8 Dis: Seorang wanita yang menyeludup masuk barang keperluan harian menggunakan bot jongkong dari Indonesia ke daerah ini ditahan di muara Sungai Tawau Lama, Batu 3 dekat sini, semalam.

Komander Kawasan Keselamatan Khas Pantai Timur Sabah (ESSCom) Datuk Ahmad Fuad Othman berkata suspek berusia 43 tahun itu ditahan dalam serbuan Op Cegah Pati daratan selepas pasukan keselamatan menerima maklumat pada 3 pagi.

“Anggota daripada Pasukan Polis Marin (PPM), Pasukan Gerakan Am (PGA), Angkatan Tentera Malaysia (ATM) dan diketuai anggota ESSCom yang tiba di lokasi kejadian mengesan dan menahan bot jongkong yang sarat muatan barang seludup bersama suspek, manakala juragan bot berjaya meloloskan diri dengan terjun ke laut,” menurutnya dalam satu kenyataan di sini, hari ini.

Katanya antara muatan barang ditemui termasuk gula merah Indonesia (20 kotak), kuali kawah (12 unit), kuali aluminium (enam unit), beras pulut hitam (sembilan karung), keju Cheddar (empat karung), sambal pecal (dua karung), serbuk minuman (enam karung), kertas tembakau (tiga karung) dan perasa masakan (14 karung).

Katanya, siasatan lanjut mendapati suspek yang juga pemegang pasport Indonesia itu mengakui membawa masuk barangan tersebut tanpa memiliki sebarang permit atau surat kebenaran daripada pihak berkuasa tempatan.

Sementara itu, Ahmad Fuad menggesa komuniti maritim memberi kerjasama dengan menyalurkan maklumat berkaitan perlakuan yang melanggar undang-undang termasuk penyeludupan dan kemasukan pendatang haram dengan menghubungi Pusat Operasi ESSCom di talian 089-863181.- BERNAMA


Kerajaan Komited Teruskan Pelaksanaan 15 Pakej Kerja Lebuh Raya Pan Borneo Sabah

KUALA LUMPUR, 5 Nov: Kerajaan Persekutuan komited meneruskan pelaksanaan 15 pakej kerja bagi projek lebuh raya Pan Borneo Sabah secara konvensional dengan kos keseluruhan RM10.12 bilion susulan penamatan perjanjian rakan pelaksana projek (PDP) sebelum ini.

Menteri Kerja Raya Datuk Seri Fadillah Yusof berkata kos itu akan dibiayai sepenuhnya kerajaan Persekutuan menggunakan peruntukan perbelanjaan pembangunan.

“Bagi memastikan pelaksanaan lebih efisien maka tadbir urus bagi pelaksanaan projek akan diteruskan seperti diputuskan kerajan Persekutuan melalui mesyuarat jemaah menteri

“Kerajaan Persekutuan juga memutuskan Kementerian Kerja Raya sebagai pemilik projek dan Jabatan Kerja Raya Sabah sebagai pegawai penguasa (SO) untuk memastikan kelancaran pelaksanaan projek dari segi pengoperasian,” katanya pada persidangan Dewan Rakyat hari ini.

Beliau menjawab soalan Datuk Seri Bung Moktar Radin (BN-Kinabatangan) yang ingin tahu sekiranya kerajaan Persekutuan berhasrat menurunkan kuasa kepada Kementerian Pembangunan Industri Sabah untuk menguruskan sendiri pelaksanaan projek Lebuh Raya Pan Borneo di Sabah.

Fadillah berkata bagi memastikan kesinambungan dan pelaksanaan projek, tindakan susulan beterusan sedang dilaksanakan bagi menambah baik kaedah pelaksanaan yang telah diputuskan sebelum ini. – BERNAMA


Selamat Hari Raya Kepada Semua Rakyat, Maaf Jika Ada Kekhilafan – Shafie

KOTA KINABALU: Sempena sambutan Hari Raya Aidilfitri tahun ini, Datuk Seri Mohd. Shafie Apdal mewakili Kerajaan Sabah memohon ampun dan maaf kepada seluruh rakyat Sabah sekiranya ada kelemahan pentadbiran terutama ketika menangani wabak Covid-19.

Ketua Menteri berkata, wabak tersebut telah melumpuhkan ekonomi dan memberi kesan kepada rakyat, justeru setiap langkah yang diambil pihak berkuasa mungkin agak menyukarkan, namun terpaksa dibuat demi memastikan keselamatan rakyat Sabah sentiasa terjamin.

Katanya, Aidilfitri boleh disambut tetapi rakyat perlu mematuhi arahan yang ditetapkan Majlis Keselamatan Negara (MKN) agar risiko jangkitan wabak Covid-19 dapat dielakkan.

“Saya bagi pihak kerajaan negeri ingin mengambil kesempatan untuk mengucapkan jutaan terima kasih kepada seluruh rakyat yang ada yang telah pun menyambut baik sahutan kerajaan untuk berada di tempat yang dilindungi khususnya berada di rumah untuk mengelakkan daripada dijangkiti oleh wabak Covid-19.

“Bukanlah tujuan kita untuk menyekat atau tidak memberi kebebasan kepada semua masyarakat di negara kita khususnya di Sabah untuk menziarahi dan juga meraihkan perayaan-perayaan tertentu tapi menyedari hakikat bahawa wabak ini satu penyakit yang mudah berjangkit dan tidak ada ubat dia, maka dengan itu salah satu langkah yang untuk mengelak iaitu jangan kita ada kontak yang begitu rapat.

“Tidak harus ada jumlah yang begitu ramai yang memungkinkan jangkitan penyakit ini akan merebak ke merata tempat, mungkin anak-anak, orang-orang dewasa dan orang tua, masyarakat yang mempunyai penyakit akan mudah dijangkiti,” katanya.

Mohd. Shafie berharap walaupun sambutan Hari Raya Aidilfitri tidak semeriah sebelum ini, namun beliau bersama isteri dan seluruh keluarganya sentiasa mendoakan agar setiap rakyat Sabah sentiasa hidup sejahtera dan dilimpahi kemakmuran.

Tambah beliau, kerajaan akan melakukan yang terbaik untuk memastikan rakyat Sabah dapat bersama-sama menempuhi segala kesukaran sepanjang wabak Covid-19 sehingga dapat kembali menjalani kehidupan yang normal.

“Maka saya bagi pihak negeri Sabah ingin mengambil kesempatan untuk mengucapkan jutaan terima kasih kepada kesemua lapisan rakyat di negeri ini dan saya juga ingin mengambil kesempatan untuk mengucapkan ampun dan maaf sekiranya langkah-langkah yang sudah kita lakukan telah sedikit sebanyak menjejaskan kehidupan tuan-tuan dan puan-puan.

“Dengan niat dan tujuan yang baik, kita mahu menyelamatkan nyawa manusia yang berada di negeri ini untuk tidak dijangkiti wabak ini.

“Dalam kesempatan ini sekali lagi, saya dan isteri serta sekeluarga ingin mengambil kesempatan untuk mengucapkan selamat Hari Raya Aidilfitri, maaf zahir dan batin,” katanya.- BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


PBRS Kekal Komponen BN

Parti Bersatu Rakyat Sabah (PBRS) kekal sebagai komponen di dalam Barisan Nasional (BN) dan tidak pernah keluar daripada gabungan itu.

Perkara itu dinyatakan presidennya Tan Sri Joseph Kurup ketika mesyuarat Dewan Tertinggi BN pada Selasa lalu.

Setiausaha Agung BN Tan Sri Annuar Musa berkata, wujud kekeliruan sebelum ini kerana ada pengumuman bahawa PBRS memilih untuk tidak berada di dalam BN.

Katanya, pengesahan itu dibuat di dalam Dewan Tertinggi bahawa PBRS tidak pernah keluar dari BN.

“Seperti mana yang kita tahu pelbagai peristiwa politik termasuk Pilihan Raya Kecil (PRK) termasuk bagi sokongan kepada Perdana Menteri, PBRS sentiasa bersama BN.

“Untuk elakkan kekeliruan berterusan, mesyuarat dua hari lalu, presiden PBRS sendiri hadir mesyuarat Dewan Tertinggi BN, bermakna masih kekal bersama BN. Sekarang BN terdiri daripada Umno, MCA, MIC dan PBRS,” katanya pada sidang media pasca mesyuarat Dewan Tertinggi Barisan Nasional (BN) di Pusat Dagangan Dunia, Kuala Lumpur, hari ini.- HMetro


COVID-19: Tawau Kembali Zon Kuning Selepas Catat Satu Kes Baharu Hari Ini

KOTA KINABALU: Satu kes baharu Covid-19 dilaporkan di Tawau dan ia menjadikan daerah ini kembali menjadi zon kuning.

Menteri Kesihatan dan Kesejahteraan Rakyat, Datuk Frankie Poon berkata, dengan pertambahan kes itu, bilangan kes di Sabah meningkat kepada 383 kes.

Untuk daerah Tawau, bilangan kumulatif kes setakat ini adalah sebanyak 89 kes.

Setakat ini, lima daerah di Sabah masih mencatatkan kes aktif termasuk Tawau.

Kes aktif turut dicatatkan masing-masing satu kes di Tuaran, Sandakan, Putatan dan Nabawan.

Beliau berkata, tiada sebarang kes pulih dilaporkan hari ini dan bilangan kumulatif kes pulih setakat ini adalah seramai 371 orang.

Kes kematian di Sabah kekal dengan tujuh kes iaitu empat kes di Kota Kinabalu dan satu kes masing-masing di Tawau, Keningau dan Tambunan.

Di seluruh Malaysia, sebanyak 15 kes baharu positif Covid-19 dilaporkan hari ini dengan jumlah keseluruhan kes Covid-19 setakat ini adalah sebanyak 8,815 kes.

Daripada jumlah itu, 11 adalah kes jangkitan tempatan dan empat kes import. Bilangan kes aktif di Malaysia sehingga kini adalah sebanyak 130 kes.

Manakala, terdapat tujuh kes yang pulih hari ini dan bilangan kumulatif kes pulih sehingga kini adalah sebanyak 8,562 kes. Kes kematian di Malaysia setakat ini adalah sebanyak 123 kematian.

Seramai empat pesakit kini ditempatkan di Unit Rawatan Rapi (ICU) dan satu kes memerlukan bantuan alat pernafasan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Padah Gugurkan Kandungan, Uri Tertinggal Dalam Rahim

KUDAT: Seorang wanita terpaksa dikejarkan ke hospital selepas dipercayai menggugurkan bayi yang dikandungnya dalam kejadian di sebuah bilik hotel, di sini, semalam.

Pada Ahad lalu, wanita berusia lingkungan 20-an dikatakan menelan lebih 20 biji ubat di sebuah lokasi di Kota Kinabalu.

Dia turut memasukkan beberapa biji ubat ke dalam kemaluannya dipercayai untuk menggugurkan bayi yang dikandungnya.

Bagaimanapun ketika dia berada di sebuah bilik hotel di daerah ini, bayi yang dikandungnya terkeluar hingga menyebabkan kakitangan hotel menghubungi pihak hospital untuk bantuan, jam 1.30 tengah hari, semalam.

Dia bersama bayi dipercayai berusia enam bulan kemudian dikejarkan ke Hospital Kudat sebelum bayi itu disahkan meninggal dunia.

Wanita itu kemudian terpaksa dikejarkan ke Hospital Queen Elizabeth (HQE) Kota Kinabalu, untuk rawatan lanjut kerana uri tertinggal dalam rahimnya.

Ketua Polis Daerah Kudat, Superintendan Mohd Firdaus Francis Abdullah ketika dihubungi mengesahkan kejadian itu dan siasatan lanjut masih dijalankan.

“Wanita itu kini menerima rawatan di HQE Kota Kinabalu dan keadaannya stabil.

“Kes disiasat mengikut Seksyen 315 Kanun Keseksaan kerana menggugurkan kandungan.


‘Kantoi’ Sembang Lucah Di WhatsApp, Bapa Ditahan Rogol Anak Kandung Seminggu Sekali

PASIR PUTEH : Perbuatan sumbang mahram seorang ayah bersama anak perempuan kandungnya terbongkar selepas ibu mangsa terbaca perbualan lucah dua beranak itu menerusi aplikasi WhatsApp.

Ketua Polis Kelantan, Shafien Mamat berkata, perbualan lucah tersebut diketahui ibu mangsa yang juga bekas isteri suspek menerusi telefon pintar anaknya Jumaat lalu.

Beliau berkata, sejurus menerima laporan daripada ibu mangsa, suspek berusia 49 tahun dicekup selepas dipercayai memperkosa anak kandungnya yang kini berusia 15 tahun di rumahnya di Pasir Puteh, Kelantan sejak setahun lalu.

“Siasatan awal mendapati, ibu dan bapa mangsa berkahwin pada tahun 2004 sebelum bercerai tiga tahun kemudian semasa remaja itu berusia enam bulan. Mangsa kini tinggal bersama ibunya di Melor, dekat sini bersama seorang lagi adik-beradiknya.

“Berdasarkan keterangan mangsa, dia pertama kali dirogol tahun lalu ketika sedang tidur di ruang tamu rumah bapanya. Lelaki itu memesan kepada remaja itu agar tidak menceritakan kejadian itu kepada sesiapa pun termasuk ibunya,” katanya menurut laporan Kosmo.

Shafien memaklumkan, siasatan mendapati mangsa menjadi ketagih melakukan intim selepas kerap dirogol bapanya dianggarkan sekali seminggu.

Berdasarkan keterangan mangsa, dia telah lebih 10 kali memalukan hubungan terlarang bersama bapanya dan kali terakhir adalah pada Khamis lalu.

“Berdasarkan siasatan, lelaki itu akan mengambil mangsa di rumah pada waktu malam secara senyap-senyap semasa ibunya sedang tidur dan menghantar anaknya semula sebelum wanita tersebut terjaga.

“Mangsa telah dihantar ke Hospital Raja Perempuan Zainab II di sini dan doktor mengesahkan remaja itu tidak mengandung selain ada kesan koyakan lama pada kemaluannya,” katanya.

Beliau berkata, suspek kini ditahan reman selama tujuh hari sehingga Sabtu ini dan kes disiasat mengikut Seksyen 376(3) Kanun Keseksaan kerana melakukan kesalahan rogol dan sumbang mahram. – SINAR/HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kita Akan Guna Apa Sahaja Vaksin Yang Ada – PM

KUALA LUMPUR: Program vaksinasi negara akan menggunakan vaksin Sinovac dari Pharmaniaga terlebih dahulu, jika ada syarikat yang gagal memberikan pesanan vaksin mereka mengikut jadual, kata Perdana Menteri Ismail Sabri Yaakob.

“Kita ada tempah melalui sebuah syarikat 500,000 dos tapi mereka lewat… kita akan ambil vaksin Sinovac. Kita tidak mahu ada gangguan terhadap PICK (Program Imunisasi Covid-19 Kebangsaan disebabkan syarikat (tertentu) gagal menghantar bekalan,” katanya dalam sidang media selepas mengunjungi Pusat Pemberian Vaksin World Trade Center Kuala Lumpur untuk dos sejuta Astra Zeneca.

Terdapat banyak kritikan terhadap penyediaan vaksin di negara ini kerana kadar vaksinasi yang perlahan di beberapa negeri seperti Johor dan Sabah.

Ismail berkata, Pharmaniaga telah bersiap sedia dengan vaksin di kilang mereka.

“Kita tidak mahu ada kelewatan hanya untuk menunggu vaksin yang dijanjikan kepada kita, tetapi mereka lewat, akhirnya menyebabkan rakyat kita yang jadi mangsa.

“Kita tiada ada apa-apa obligation untuk terpaksa tunggu mereka, rakyat tak boleh tunggu. Lupakan tentang mereka yang lambat supply, yang ada dalam negara kita ambil yang itu dulu,”katanya.

Ismail berkata, enam negeri yang belum mencapai tahap 50% vaksinasi, adalah Terengganu (46.2%), Perak (46.6%), Johor (44.9%), Kelantan (43.2%), Kedah (43%) dan Sabah (37.1%).

“Saya telah berbincang dengan ketua setiausaha kementerian kesihatan dan kementerian sains, teknologi dan inovasi dan kita mesti fokus pada negeri-negeri ini.”

Tambahnya, beliau menjangkakan bahawa semua enam negeri melebihi sasaran 50% pada akhir bulan September, atau lebih awal.

Sementara itu, beliau berkata kerajaan akan berbincang mengenai peralihan Lembah Klang ke Fasa 2 atau tidak di bawah Pelan Pemulihan Nasional, setelah 5,518,094, atau 89.5%, orang dewasa telah selesai di vaksin pada 28 Ogos.

“Kami akan melihatnya secara terperinci. Mungkin ada banyak negeri lain yang dapat menunggu fasa seterusnya. Mari tunggu pengumumannya nanti. ”

Lebih daripada enam juta orang dewasa di Lembah Klang telah menerima sekurang-kurangnya satu dos, atau 110.7% daripada populasi orang dewasa. – FMT


Muhyiddin Penerima Pertama Suntikan Vaksin Covid-19

KUALA LUMPUR : Perdana Menteri Tan Sri Muhyiddin Yassin akan menjadi orang pertama menerima suntikan vaksin Covid-19 apabila bekalannya sampai di Malaysia hujung bulan ini.

Perkara itu disahkan Menteri Sains, Teknologi dan Inovasi merangkap Menteri Penyelaras Program Imunisasi Covid-19 Kebangsaan, Khairy Jamaluddin.

“Ya saya sahkan PM adalah orang pertama disuntik vaksin Pfizer sebab nak beri keyakinan kepada orang ramai bahawa vaksin selamat diguna pakai,” katanya dalam rancangan Ruang Bicara terbitan Bernama TV pada malam Khamis.

Pada 4 Februari lalu, Muhyiddin berkata, kerajaan akan memulakan Program Imunisasi Covid-19 Kebangsaan mulai hujung bulan ini, dengan kerajaan menyasarkan 80 peratus populasi negara ini atau 26.5 juta individu menerima vaksin yang akan diberikan secara percuma dalam tiga fasa.

Fasa pertama dari Februari hingga April adalah untuk sejumlah 500,000 petugas barisan hadapan yang terlibat secara langsung dalam memerangi wabak itu, fasa kedua dari April-Ogos adalah bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi seperti penyakit jantung, obesiti, diabetes dan tekanan darah tinggi selain golongan orang kurang upaya (OKU).

Fasa ketiga pula adalah bagi golongan dewasa berusia 18 tahun ke atas dari Mei ini hingga Februari tahun depan.

Menjawab dakwaan kononnya Malaysia menerima vaksin Covid-19 agak lewat berbanding negara maju lain serta negara jiran, Khairy menjelaskan ini kerana Malaysia lebih fokus kepada perancangan program imunisasi vaksinasi yang lebih cekap dan berkesan untuk dijalankan sepanjang tahun sebaik sahaja vaksin diterima akhir bulan ini.

“Kita tidaklah lambat sangat seperti Australia, Korea Selatan dan Jepun yang masih mengkaji (vaksin yang sesuai). Saya suka mempercepatkan proses pembelian dan penghantaran dan selama ini mengikut perjanjian termeterai, kita akan terima pada Februari,” tambah beliau.

Khairy berkata Indonesia mendapat vaksin Sinovac awal kerana negara itu merupakan tempat ujian manakala Singapura membuat pelaburan dengan pengeluar vaksin Pfizer-BioNTech.

Disebabkan itu katanya, kedua-dua negara berkenaan mendapat keutamaan dari pengeluar.

“Saya rasa Malaysia tidaklah lewat sangat kerana kita tepati perjanjian. Apabila kita menerimanya (vaksin), kita akan dapat buat program vaksinasi. Tidak guna ada vaksin yang banyak tetapi tidak dapat membuat suntikan berkesan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SICC Dijangka Siap Januari 2020

KOTA KINABALU: Projek pembinaan Pusat Konvensyen Antarabangsa Sabah (SICC) kini mencapai tahap 90 peratus dan dijangka siap sepenuhnya menjelang Januari tahun depan.

Ketua Menteri, Datuk Seri Mohd. Shafie Apdal berkata, projek tersebut kini di peringkat akhir termasuk kerja-kerja meletakkan unsur kebudayaan Sabah ke dalam bangunan itu untuk menampilkan jati diri negeri ini.

“Lawatan pertama saya empat bulan lalu dan keadaan semasa agak baik menepati waktu, saya dapati persediaan bangunan ini berjalan lancar walaupun ada sedikit sebanyak kerja akhir tapi saya yakin menepati masa awal tahun depan.

“Ini dalam 90 peratus lebih, sedikit kerja akhir pada lantai, lampu dan pendawaian tetapi saya yakin menjelang hujung tahun ini atau jangkaan terbaharu pada Januari tahun depan,” katanya dalam sidang akhbar selepas melawat pembinaan bangunan itu hari ini.

Turut hadir, Timbalan Ketua Menteri, Datuk Jaujan Sambakong dan Datuk Christine Liew; Menteri Pembangunan Infrastruktur, Datuk Peter Anthony; Menteri Pembangunan Luar Bandar, Datuk Ewon Benedick dan Menteri Belia dan Sukan, Phoong Jin Zhe.

Mohd. Shafie berkata, beliau mahu bangunan itu disiapkan dengan cepat agar dapat digunakan untuk penganjuran program-program besar dan memberi pendapatan kepada kerajaan.

Menurutnya, selepas siap nanti, SICC bakal menjadi satu mercu tanda baharu Sabah dan akan digunakan sepenuhnya untuk mempromosi negeri ini melalui penganjuran program bertaraf antarabangsa.

“Saya buat lawatan empat bulan lalu nampak prestasi dia menepati waktu tetapi kita perlu kejar mereka pasal lagi lama tidak siap lagi tiada pendapatan jadi kalau siap awal boleh anjurkan program.

“Tempat ini besar, memerlukan perbelanjaan besar, air dia bil elektrik sangat besar, insya Allah ini satu lagi infrastruktur yang sudah tentu akan bantu kita promosi Sabah melalui program antarabangsa,” katanya.


Airasia Farm Bawa Mangga Harumanis Ke Sabah

SEPANG: Penggemar mangga Harumanis di Sabah kini boleh mendapatkan buah yang menjadi ikon negeri Perlis itu menerusi kerjasama Pertanian dan Industri Makanan (MAFI) dan airasia farm.

Penerbangan pertama Harumanis ke Sabah menjadi sebahagian daripada kempen ‘Harumanis Kembali Lagi’ yang dilancarkan oleh MAFI pada 11 April lalu di Beseri, Perlis bagi mempromosi buah ikonik itu.

Penghantaran pertama yang membawa buah mangga Harumanis berlepas dari Lapangan Terbang Antarabangsa Kuala Lumpur 2 (klia2) melalui penerbangan AirAsia AK5104 pada jam 10.25 pagi hari ini.

Mangga berkenaan kemudian akan dihantar ke Tune Hotels Kota Kinabalu sebagai lokasi pengambilan rakan perkhidmatan penghantarnya di Sabah dan airasia farm kemudian akan mengedarkannya kepada peruncit utama di Kota Kinabalu.

Mengulas perkembangan itu, Ketua Pegawai Eksekutif Airasia Group, Tan Sri Tony Fernandes, berkata airasia farm berhasrat menjadi jenama kukuh dan watak penting dalam rantaian bekalan petani Malaysia dalam tempoh lima tahun akan datang.

Beliau berkata, airasia farm sudah mengumpul lebih 2,000 petani yang menawarkan pelbagai hasil tanaman kepada 300 perniagaan di seluruh negara.

“Kami melihat banyak potensi agro-makanan yang boleh diketengahkan Malaysia. Kita bukan hanya memiliki mangga Harumanis, durian musang king serta buah-buahan lain untuk di pasarkan dalam dan ke luar negara, malah pelbagai lagi makanan basah seperti ikan dan sayur.

“Sejak ditubuhkan pada Jun 2020, airasia farm sudah mengumpul jualan mencecah RM3 juta. Angka ini akan terus meningkat selaras dengan permintaan,” katanya.

Beliau berkata demikian kepada media selepas upacara pelepasan penerbangan pertama mangga Harumanis ke Sabah di sini, hari ini.

Majlis itu disempurnakan oleh Menteri MAFI, Datuk Seri Dr Ronald Kiandee.

Turut hadir, Pengerusi Eksekutif Airasia Group, Datuk Kamarudin Meranun; dan Pengurus Besar airasia farm, Lalitha Sivanaser.

Sementara itu, Kiandee berkata, kerjasama dengan airasia farm bukan sahaja akan memperluas pengedaran Harumanis ke seluruh Malaysia, tetapi membawa buah mangga yang cukup eksklusif itu ke Sabah secara rasmi buat pertama kali dalam skala yang besar.

Katanya, kerjasama yang turut dialu-alukan kepada korporat lain itu juga sejajar dengan penekanan kementerian terhadap sektor pertanian bernilai tinggi yang dapat mewujudkan peluang ekonomi untuk rakyat.

“Jabatan Pertanian menyasarkan hasil pengeluaran sebanyak 3,336 tan mangga Harumanis bernilai RM66.7 juta di Perlis. Daripada jumlah itu, dianggarkan sekitar 50 peratus akan dijual secara dalam talian melalui platform e-dagang seperti airasia food, airasia fresh dan agrobazaar online.

“Justeru, kerjasama MAFI dengan airasia farm bukan sahaja akan memperluas pengedaran Harumanis ke seluruh Malaysia, tetapi juga membawa buah mangga yang cukup eksklusif ini ke Sabah buat pertama kalinya dalam skala yang besar.

“Industri Harumanis bukan sahaja dapat meningkatkan pendapatan kepada 2,415 pengusaha di Perlis, malah mempunyai impak besar terhadap ekonomi serta industri agro-pelancongan dan rantaian bekalan di seluruh negara,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost